Prestasi Faisal, Arif ‘On Form’ & Selayaknya Dipanggil Sertai Skuad Kebangsaan

Dua pemain Terengganu FC iaitu Faisal Halim dan Arif Fadzilah sememangnya layak disenaraikan untuk menyertai skuad kebangsaan menjelang saingan Piala AFF Suzuki 2020.

Ketika beraksi di perlawanan timbal balik suku akhir Piala Malaysia menentang Sarawak United semalam, Faisal berhasil menjaringkan satu gol manakala Arif pula menghasilkan satu ‘assist’ yang membantu Terengganu mencatatkan kemenangan bergaya 4-2 sekaligus menempah tiket ke separuh akhir menerusi aggregat 6-3.

Secara keseluruhan, Faisal atau dikenali sebagai Mickey dalam kalangan rakan sepasukan dan penyokong telah mengumpul 6 gol serta 4 ‘assist’ bersama Terengganu dalam kempen Piala Malaysia setakat ini.

“Bagi saya dengan prestasi untuk pasukan sekarang, dengan kedua-dua pemain itu adalah pemain utama, (mereka) memang selayaknya dipanggil,

“Tengok dari segi (prestasi) Faisal Halim dengan (Arif Fadzilah) pemain yang tengah ‘on form’ sekarang, sepatutnya diberikan peluang dan dipanggil, ianya baik untuk pemain (tersebut) dan pasukan (Malaysia).” ulas ketua jurulatih Terengganu, Nafuzi Zain mengenai penyenaraian Faisal dan Arif bersama skuad kebangsaan.

Pentas Piala Malaysia kali ini bukan sahaja menunjukkan Faisal semakin tajam di hadapan gawang menerusi rekod 6 jaringan tersebut. Pemain berusia 23 tahun ini turut menunjukkan kemampuannya beraksi di pelbagai posisi di bahagian serangan.

Sejak penghujung saingan Liga Super, Faisal mula dipertaruhkan oleh Nafuzi sebagai penyerang sayap kiri atau ‘inverted winger’ dan tugasan tersebut dimainkan oleh Faisal dengan jayanya.

Perkara ini pastinya akan memberikan ketua jurulatih skuad kebangsaan, Tan Cheng Hoe lebih pilihan untuk menggunakan khidmat Faisal dalam kempen Piala AFF yang akan bermula pada awal bulan hadapan.

Sementara Arif pula semakin mengukuhkan namanya selaku salah seorang pertahanan kiri terbaik dalam saingan bola sepak tempatan dek aksinya yang konsisten sepanjang musim ini.

Untuk rekod, Faisal dan Arif merupakan dua pemain Terengganu yang disenaraikan oleh Persatuan Bola Sepak Malaysia (FAM) bersama-sama 26 pemain yang lain untuk menyertai kem latihan skuad kebangsaan.


Usah Terkejut BAM Senarai Pemain Muda ke Saingan Piala Sudirman & Thomas/Uber

Penyokong dan peminat tempatan usah terkejut sekiranya Persatuan Badminton Malaysia (BAM) menyenaraikan hampir kesemua pemain muda pada dua kejohanan utama iaitu Piala Sudirman dan Piala Thomas/Uber yang akan berlangsung kelak.

Menurut laporan Berita Harian, Pengarah Kejurulatihan BAM, Wong Choong Hann memaklumkan senarai pemain yang akan dipilih untuk di bawa menyertai dua kejohanan utama tersebut akan diumumkan pada Sabtu ini.

“Kita sedang dalam penilaian akhir (untuk memilih pemain) yang mana salah satu daripada penilaian itu adalah berdasarkan keputusan daripada kejohanan ranking dalaman yang akan berakhir esok (hari ini).

“Dengan barisan pemain yang ada, saya akui kita agak ketinggalan berbanding pasukan seperti Jepun dan Indonesia, namun saya percaya pemain muda kita juga mempunyai elemen kejutan.

“Diharapkan mereka boleh buktikan yang kita mempunyai barisan pemain masa depan yang bagus,” katanya.

Difahamkan, keputusan BAM untuk menyenaraikan pemain-pemain muda di dua kejohanan ini adalah sebagai pendedahan awal serta persiapan untuk mereka beraksi di temasya Sukan Olimpik Paris 2024 nanti.

Piala Sudirman 2021: Malaysia Diundi Bersama-sama Jepun, England & Mesir https://t.co/cKaF0iXHx4 pic.twitter.com/7It9tBESaX

Untuk pengetahuan semua, skuad negara akan menghadapi kejohanan Piala Sudirman bermula 26 September hingga 3 Oktober di Vantaa, Finland.

Baca: Undian Piala Thomas & Uber 2020 – Kedua-Dua Pasukan Malaysia Dalam Kumpulan D

Berselang seminggu kemudian, skuad negara akan terbang ke Aarhus, Denmark untuk menyertai saingan Piala Thomas dan Piala Uber 2020 yang dijadualkan bermula 9 hingga 17 Oktober.

Featured Image: Majlis Sukan Negara


Norizam: Lebih Adil Untuk Semua Pasukan, Nak Pakai 9 Import Atau Tak Terpulang

Pemilik Kelantan FC, Norizam Tukiman nampaknya menyambut baik penstrukturan Liga Super yang akan ditandingi 18 buah pasukan serta beberapa pembaharuan baharu yang dibawakan Malaysian Football League (MFL).

Ini termasuk dengan pengenalan pertambahan kuota pemain import yang membolehkan semua pasukan mendaftarkan 9 pemain asing bermula saingan musim hadapan.

“(Pertambahan pemain import) lebih adil untuk pasukan. Nak pakai import 9 (pemain) atau tak terpulang. Kita di Kelantan akan ambil (pemain-pemain) import dari pasukan Thailand atau negara-negara asia yang punya pemain muda.”

“Insya-Allah boleh dapat harga bawah 2,000 dolar Amerika Syarikat.” katanya menjawab soalan daripada seorang penyokong di laman sosialnya.

Baca – Liga Super 2023: Kini, Semua Pasukan Boleh Miliki 9 Pemain Import

Sebelum ini, kelebihan untuk mendaftarkan 9 pemain import ini hanya dimiliki oleh pasukan-pasukan yang mempunyai feeder club atau reserved team seperti Johor Darul Ta’zim (JDT), Terengganu dan Selangor.

Pada masa yang sama, MFL turut mengumumkan penubuhan sebuah saingan untuk pembangunan pemain-pemain bawah 23 tahun (B-23) iaitu Liga Simpanan.

Dengan pengumuman ini, setiap pasukan yang beraksi dalam kancah Liga Super dikehendaki untuk mengadakan pasukan B-23 masing-masing untuk beraksi dalam kancah ini.

Perkara itu turut disokong oleh Norizam dan ianya tidak dilihat menjadi satu bebanan buatnya. Beliau yang merupakan seorang ahli perniagaan turut mendedahkan perancangan awalnya untuk menggunakan khidmat pemain-pemain skuad Piala Presiden (pemain bawah 21 tahun) untuk dibariskan di dalam skuad yang akan beraksi dalam saingan Liga Simpanan kelak.

Secara keseluruhannya, Norizam yang mengambil alih pemilikan skuad berjulukan The Red Warriors bermula sekitar September 2020 sangat positif dengan penstrukturan baharu ini terutamanya dengan peningkatan perlawanan kepada 34 semusim.

Baginya, peningkatan jumlah perlawanan ini dijangkan membuatkan penaja-penaja berebut untuk membuat tajaan kerana peningkatan paparan jenama secara langsung meningkatkan pendapatan.

Sebagai tambahan, di dalam hantaran di laman sosialnya, Norizam turut mensasarkan Kelantan FC mampu menjana pendapatan RM8 juta hingga RM10 juta sekaligus dapat mencatatkan keuntungan.


‘Celah Kelangkang’ Gustavo Berdarah Setelah Kemaluannya Dipijak Pemain Corinthians

Pertahanan Flamengo, Gustavo Henrique dilaporkan mengalami ‘kecederaan parah’ pada bahagian celah kelangkangnya ketika menentang Corinthians dalam saingan Serie A Brazil, semalam.

Difahamkan pertahanan berusia 27 tahun menerima kecederaan tersebut pada separuh masa pertama. Ia berpunca daripada tindakan pemain Corinthians yang terpijak bahagian kemaluan Gustavo secara tidak sengaja.

Flamengo CB Gustavo Henrique has been subbed off after suffering from a testicle injury. Painful pic.twitter.com/h1yJjXhPU7

Sejurus kejadian tersebut, sekitar minit ke-39, dia meluru keluar daripada padang menuju ke bilik persalinan dengan seluar yang dilumuri darah. Di bilik persalinan, pihak perubatan memeriksa dengan rapi kecederaan yang dialami oleh Gustavo.

Bagaimanapun, menerusi satu makluman oleh Gustavo di laman twitternya, dia telah pulih daripada kecederaan tersebut dan bakal kembali berlatih bersama pasukan dalam masa terdekat.

Bom dia nação!!! Passando pra agradecer a todas as mensagens de apoio e dizer que já estou em recuperação para voltar o quanto antes pra ajudar o mengão!!! Muito obrigado a todos. Tmj 🔴⚫ pic.twitter.com/njRWxuO0tE

“Terima kasih kepada semua yang menghantar mesej sokongan (kepada saya) dan saya sudah pulih dan akan kembali membantu pasukan. Terima kasih semua!” katanya.

Untuk makluman, perlawanan di antara Corinthians dan Flamengo berkesudahan dengan keputusan 1-5 berpihak kepada pasukan pelawat. Kemenangan itu melonjak kedudukan Flamengo di tempat kedua dengan 34 kutipan mata.


Terbuka Malaysia: Beregu No.3 Indonesia Sekat Sze Fei-Izzuddin Ke Pentas Akhir

Beregu lelaki No.3 Indonesia, Fajar Alfian dan Muhammad Rian Ardianto menyekat pasangan negara, Goh Sze Fei dan Nur Izzuddin daripada mara ke pentas akhir saingan Terbuka Malaysia 2022.

Kemaraan itu disekat Fajar-Ardianto yang turut menghuni ranking ketujuh dunia di peringkat separuh akhir saingan Jelajah Dunia Super 750 BWF yang berlangsung di Gelanggang 1, Axiata Arena pada hari ini.

PETRONAS Malaysia Open 2022MD – Semi final          🇮🇩Fajar ALFIAN🏅21 21 🇮🇩Muhammad Rian ARDIANTO🏅14 12 🇲🇾Sze Fei GOH          🇲🇾Nur IZZUDDIN

🕗 in 37 minutes https://t.co/DIxc95SN18

— BWFScore (@BWFScore) July 2, 2022

Dalam perlawanan tersebut, Sze Fei-Izzuddin ditumpaskan secara “straight set” oleh Fajar-Ardianto dengan skor 14-21 dan 12-21 dalam tempoh masa menghampiri 40 minit permainan.

Untuk makluman semua, keputusan yang tercatat pada hari ini menjadikan Sze Fei-Izzuddin telah tumpaskan kepada Fajar-Ardianto sebanyak enam kali daripada tujuh pertemuan di peringkat antarabangsa.

Sementara itu, Fajar-Ardianto yang memenangi perlawanan ini dan mengesahkan diri ke pentas akhir akan bertemu samada beregu Malaysia yang menghuni ranking keenam dunia, Aaron Chia dan Soh Wooi Yik atau beregu No.2 dunia dari Jepun, Takuro Hoki dan Yugo Kobayashi pada hari esok.

Featured Image: Petronas Brands Instagram


All England 2023: Juara Edisi 2021 Singkir Pearly-Thinaah Di Pusingan 32

Kejohanan Badminton Terbuka Seluruh England (All England) 2023 yang membuka tirainya semalam telah pun mengorbankan dua wakil beregu wanita negara seawal di peringkat Pusingan 32.

Pasangan No.1 tanah air, Pearly Tan dan Thinaah Muralitharan mendapat kejutan awal daripada saingan bertaraf Super 1000 ini apabila tumpas kepada wakil Jepun merangkap juara edisi 2021, Mayu Matsumoto dan Wakana Nagahara.

YONEX All England Open Badminton Championships 2023WD – R32             🇯🇵Mayu MATSUMOTO🏅21 15 21 🇯🇵Wakana NAGAHARA🏅             🇲🇾TAN Pearly13 21 15 🇲🇾THINAAH Muralitharan

— BWFScore (@BWFScore) March 14, 2023

Dalam pertembungan yang berlangsung hampir satu jam permainan itu, Pearly-Thinaah terpaksa akur tumpas menerusi tiga set permainan yang berkesudahan dengan skor 21-13, 15-21 dan 15-21.

Untuk makluman, ini merupakan julung kalinya Pearly-Thinaah tumpas kepada Matsumoto-Nagahara di pentas antarabangsa. Dua pertemuan lalu memperlihatkan kemenangan berpihak kepada Pearly-Thinaah secara berturut-turut.

Pada masa yang sama, ini juga merupakan pencapaian terburuk Pearly-Thinaah di kejohanan All England dimana mereka berhasil mara sehingga ke peringkat suku akhir dua kali secara berturut-turut sejak edisi 2021.

YONEX All England Open Badminton Championships 2023WD – R32             🇫🇷Margot LAMBERT🏅21 18 21 🇫🇷Anne TRAN🏅             🇲🇾Vivian HOO19 21 15 🇲🇾LIM Chiew Sien

— BWFScore (@BWFScore) March 14, 2023

Sementara itu, sepasang lagi wakil negara dalam kategori ini, Vivian Hoo dan Lim Chiew Sien turut menerima nasib yang sama apabila tumpas kepada beregu Perancis, Margot Lambert dan Anne Tran dalam satu pertarungan sengit selama lebih satu jam yang berkesudahan dengan pungutan mata 19-21, 21-18 dan 15-21.

Featured Image: Badminton Association of Malaysia


Pemain Kacukan Rowley Diarahkan Untuk Tumpu Kepada Aspek Defensif

Tanggungjawab pemain tengah kacukan Australia-Malaysia, David Rowley bersama pasukan Sri Pahang FC sedikit berbeza berbanding pasukan-pasukan yang disertainya sebelum ini.

Menurut pemain berusia 32 tahun itu, bersama Sri Pahang kendalian jurulatih kelahiran Perancis, Christophe Gamel pada musim ini, dia diarahkan untuk memberikan tumpuan lebih kepada aspek bertahan di kawasan tengah.

Ini merupakan sesuatu yang berbeza buat Rowley memandangkan sebelum ini dia lebih banyak bertumpu kepada aspek menyerang dan melorongkan bola kepada rakan sepasukan semasa menyerang.

“Jurulatih, Gamel banyak menekankan saya untuk fokus pada aspek bertahan di bahagian tengah dan tidak terlalu naik ke atas semasa kami menyerang.

“Ini satu tugas baru bersama Sri Pahang untuk musim ini dan saya perlu mengikut apa jua arahan disampaikan jurulatih.

“Namun, saya masih boleh juga membantu pasukan pada situasi sepakan penjuru cuma tuah untuk lakukan jaringan belum lagi hadir,” katanya.

Untuk perlawanan seterusnya, Rowley bakal turun menentang bekas pasukannya, Penang FC di Stadium Darul Makmur, Kuantan, pada malam esok.

Dan Rowley menjangkakan pertembungan antara Sri Pahang menentang bekas pasukannya itu akan berlangsung sengit memandangkan kedua-duanya terdesak untuk mencipta kemenangan suluang pada musim ini.

“Kedua-dua pasukan dalam situasi terdesak bagi mencari kemenangan pertama pada musim ini dan saya jangkakan aksi sengit bakal terjadi di Darul Makmur.

“Saya masih menghormati Penang FC, yang merupakan bekas pasukan saya pada musim lalu dan mereka masih pasukan yang baik.

“Tomas Trucha adalah antara jurulatih terbaik yang saya kenali dan biarpun dengan bajet kecil, beliau masih mampu membawa pasukan dengan baik sejak musim lalu.

“Namun, Sri Pahang juga dahagakan tiga mata dan kami mahu bangkit setelah tidak bernasib baik dalam beberapa perlawanan yang lalu, jika menang, saya percaya ia mampu menjadi titik kebangkitan pasukan dalam pentas Liga Super,” jelasnya.

Sebagai rekod, selain Penang, Rowley turut pernah beraksi bersama Negeri Sembilan, Kelantan dan Kedah.

Featured Image: Sri Pahang FC


Terbuka Singapura: Ng Tze Yong Lawan Pemain No.1 Indonesia Di Suku Akhir

Perseorangan badminton negara, Ng Tze Yong akan turun menentang pemain No.1 Indonesia, Anthony Sinisuka Ginting di peringkat suku akhir Terbuka Singapura.

Pemain di bawah naungan Persatuan Badminton Malaysia (BAM) yang menghuni ranking ke-47 dunia ini berjaya mara ke peringkat tersebut selepas membuat kejutan menyingkirkan pemain Hong Kong, Lee Cheuk Yiu di Pusingan 16, hari ini.

Dalam perlawanan tersebut, Tze Yong merakamkan kemenangan ke atas pemain No.15 dunia itu secara “straight set” dengan pungutan mata 21-15 dan 21-13 dalam tempoh masa 33 minit permainan.

Singapore Open 2022MS – Round of 1621 21 🇲🇾Tze Yong NG🏅15 13 🇭🇰Cheuk Yiu LEE

🕗 in 33 minutes https://t.co/2Uggrt2I9F

— BWFScore (@BWFScore) July 14, 2022

Kemenangan inilah yang membawanya ke suku akhir bertemu Ginting merangkap penghuni ranking keenam dunia di peringkat suku akhir saingan Jelajah Dunia Super 500 BWF ini.

Untuk makluman semua, Ginting melangkah ke suku akhir setelah menumpaskan pemain Taiwan, Lin Chun-Yi menerusi tiga set permainan yang berkesudahan dengan skor 21-12, 19-21 dan 21-16.

Sebagai tambahan, pertembungan antara Tze Yong dan Ginting yang akan berlangsung pada hari esok merupakan julung kali di pentas antarabangsa.

Featured Image: Badminton Association of Thailand / Instagram Anthony Sinisuka Ginting


5 Fakta Istimewa Karier Badminton Liew Daren

Atlet perseorangan lelaki negara, Liew Daren secara rasminya telah menggantung raket dan meninggalkan dunia badminton selaku pemain tetapi tidak memberikan bayangan jelas hala tujunya selepas ini.

Mari Sukanz singkap fakta-fakta istimewa detik naik dan turun melibatkan bekas pemain berusia 35 tahun ini sepanjang 20 tahun berkarier sebagai pemain badminton:

Mula mewakili negara sejak 2003, Liew Daren tidak pernah layak menyertai Sukan Olimpik sepanjang 20 tahun kariernya untuk Malaysia bersamaan lima edisi temasya tersebut diadakan.

Biarpun kerap diletakkan selaku perseorangan lelaki kedua negara, Daren hanya pernah sekali menyertai kelompok 10 pemain terbaik dunia pada Disember 2013 selama seminggu sebelum kembali berada di luar kelompok tersebut.

Liew Daren boleh dikatakan pernah mencapai tahap terendah dalam kariernya. Selepas kejayaannya berada di tangga ke-10 dunia, prestasinya tidak menentu dan graf kedudukannya terus menghampiri ranking ke-200 dunia.

Pada April 2016, Liew Daren berada di ranking ke-192 dan ke-198 dunia sebelum pamer aksi cemerlang pada suku keempat tahun 2016 dengan muncul naib juara di Korea Masters dan Chinese Taipei. Kemenangan itu kembali meletakkan dirinya dalam kelompok 50 terbaik dunia.

Liew Daren boleh digelar sebagai “dark horse” dalam setiap kejohanan yang menyaksikan dirinya membawa pulang pingat ke tanah air tatkala dirinya diletakkan sebagai pemain bukan pilihan kejohanan.

Berada di kedudukan yang tidak cukup untuk meletakkan dirinya selaku pilihan, Liew Daren berjaya meraih gangsa dalam aksi Kejohanan Dunia BWF (2018), juara Terbuka Perancis (2012), naib juara dalam dua Kejohanan Grand Prix BWF 2016 dan juara Chinese Taipei Satellite (2005).

Kejohanan All England 2023 menjadi satu detik bersejarah buat Liew Daren apabila berada di pentas eropah bukan hanya sebagai pemain malahan sebagai jurulatih kepada pemain lain yang turut beraksi dalam kejohanan yang sama.

Seperti diketahui umum, Liew Daren yang terkandas awal di pusingan 32 telah menjadi jurulatih separuh masa kepada perseorangan lelaki utama negara, Lee Zii Jia bagi mengisi kekosongan yang ditinggalkan bekas jurulatih, Indra Wijaya.

Liew Daren pernah mengetuai cabaran negara dalam saingan Piala Thomas 2014 biarpun dibarisi atlet badminton lelaki yang sedang di kemuncak seperti Datuk Wira Lee Chong Wei dan Tan Boon Heong.

Menariknya, skuad negara diketuai Daren berjaya mara sehingga ke pentas akhir sebelum tewas kepada Jepun dengan keputusan 3-2 yang menyaksikan Malaysia terus kempunan kejuaraan sejak kali terakhir memenangi kejohanan tersebut pada tahun 1992.


Piala Remaja Asia: Skuad Hoki Negara Perbaiki Rekod Edisi 2015

Skuad hoki remaja negara terpaksa akur menamatkan saingan di tempat keempat Piala Remaja Asiaselepas tewas kepada Korea Selatan namun berjaya memperbaiki pencapaian edisi lalu.

Skuad bimbingan Amin Rahim itu cuba mengulangi kemenangan 3-1 ke atas lawan yang sama mereka capai di peringkat Kumpulan B tetapi sebaliknya berlaku.

Malaysia terlebih dahulu ketinggalan menerusi pukulan sudut penalti Lim Do-hyun sebelum merapatkan semula kedudukan hasil jaringan Adam Ashraf dan menamatkan separuh masa pertama dengan skor 1-1.

Full TimeKorea Win Bronze Medals in Junior Asia Cup Salalah 2023 #mjac2023#WatchHockey#asiahockey pic.twitter.com/yv6cfaOHHl

— Asian Hockey Federation (@asia_hockey) June 1, 2023

Bersambung babak kedua perlawanan, jaringan Yoo Seung-ho pada minit ke-37 menjadi batu penghalang buat Malaysia untuk meraih tempat ketiga kejohanan setelah keputusan 2-1 kekal sehingga tamat permainan.

Pada edisi 2015, Malaysia di bawah kendalian Arul Selvaraj sekadar menduduki tangga kelima kejohanan selepas menewaskan Bangladesh dengan keputusan 8-0 dalam aksi akhir penentuan tempat kelima hingga kelapan kejohanan.

Bagaimanapun, Malaysia yang sudah mengesahkan tempat mereka dalam Piala Dunia Remaja selaku tuan rumah boleh menganggap kejohanan ini sebagai medan persediaan pasukan selepas memenangi pingat gangsa di Sukan SEA 2023.

Featured Image: Asian Hockey Federation


Ketiadaan Quang Hai Khabar Gembira & Boleh Diambil Kesempatan oleh Malaysia

Ketua jurulatih skuad kebangsaan, Tan Cheng Hoe merasakan ketiadaan kelibat pemain perancang dan peledak pasukan Vietnam, Nguyen Quang Hai memberikan sedikit khabar gembira buat pasukannya.

Quang Hai tidak dapat beraksi pada perlawanan seterusnya menentang Malaysia pada aksi kelayakan Piala Dunia 2022/Piala Asia 2023 kerana dilayangkan kad kuning dalam perlawanan menentang Indonesia, awal pagi tadi.

Ia menyebabkan dia telah mengumpul dua kad kuning sekaligus perlu menjalani satu penggantungan perlawanan.

“Kita tahu Nguyen Quang Hai merupakan seorang perancang dan penyumbang gol untuk pasukan Vietnam, (kehilangannya) mungkin (beri) khabar gembira untuk skuad kebangsaan tetapi saya rasa jurulatih Park (Hang-seo) pun ada mengatakan dia tidak terlalu khuatir tentang kehilangan pemain bernombor 19,

“Malah dia ada perancangan lain untuk menggantikan pemain nombor 19 ini tetapi mungkin kita kena ambil kesempatan (atas) ketiadaan Nguyen Quang Hai supaya kita dapat bermain sebagai sebuah pasukan dan jentera serangan lebih berkesan pada kali ini.” katanya dalam sidang media dalam talian pada hari ini.

Untuk makluman, Quang Hai merupakan salah seorang pemain yang menyumbangkan gol ketika skuad Naga Emas meratah Indonesia 4-0 di Stadium Al Maktoum. Jaringannya hadir pada babak kedua menerusi satu rembatan kuat dari luar kotak penalti.

Sebagai rekod, Quang Hai juga merupakan penjaring gol tunggal ketika menumpaskan Malaysia 1-0 pada aksi ‘home’ peringkat Kumpulan G di Stadium My Dinh, Hanoi pada oktober 2019 yang lalu.

Featured Image: Football Association of Malaysia


All England 2022: Beregu No.64 Dunia Halang Pearly-Thinaah Mara Ke Separuh Akhir

Beregu wanita utama negara, Pearly Tan dan Thinaah Muralitharan dihalang daripada mencipta rekod dalam karier mereka, mara ke peringkat separuh akhir Kejohanan Badminton Terbuka Seluruh England (All England) buat pertama kali.

Ini disebabkan pasangan yang menduduki ranking ke-15 dunia itu ditumpaskan oleh beregu Korea yang menghuni ranking ke-64 dunia, Jeong Na-eun dan Kim Hye-jeong pada peringkat suku akhir, sebentar tadi.

YONEX All England Open Badminton Championships 2022WD – Quarter final               🇰🇷Na Eun JEONG🏅15 21 21 🇰🇷Hye Jeong KIM🏅21 17  9  🇲🇾Pearly TAN               🇲🇾Muralitharan THINAAH🕗 in 79 minutes https://t.co/5SaVM7zcxX

Pada mulanya, pertarungan sulung melibatkan kedua-dua beregu ini berkesudahan dengan Pearly-Thinaah memenangi set pertama dengan skor 21-15. Bagaimanapun, Pearly-Thinaah hilang rentak sedikit demi sedikit bermula set kedua sekaligus tumpas dengan skor 17-21 dan 9-21.

Untuk makluman semua, kemaraan Pearly-Thinaah ke suku akhir saingan Jelajah Dunia Super 1000 BWF ini menyamai pencapaian ketika menyertainya buat pertama kali pada edisi lalu yang turut berakhir di peringkat yang sama.

Sementara itu, Na-eun dan Hye-jeong akan bertemu beregu Jepun, Nami Matsuyama dan Chiharu Shida, beregu ketujuh dunia di peringkat separuh akhir yang dijadualkan berlangsung pada malam esok.

Featured Image: Badminton Association of Malaysia


Tiga Pelumba Remaja Raih Tiket ke FIM MiniGP Siri Dunia 2021

Seramai tiga orang pelumba remaja telah disahkan akan menyertai perlumbaan FIM MiniGP Siri Dunia 2021 yang akan berlangsung di Valencia, Sepanyol pada bulan hadapan.

Tiga pelumba bertuah tersebut ialah Farres Putra, Emil Idzhar dan Farish Hafiy yang muncul selaku juara, naib juara dan tempat ketiga secara keseluruhan dalam saingan FIM MiniGP Malaysia 2021 yang diadakan di Litar Kart Antarabangsa Sepang.

Farres muncul juara selepas mengumpul 135 mata daripada empat siri perlumbaan. Sementara itu, Emil dan Farish pula meraih 122 dan 120 mata masing-masing untuk menduduki tempat kedua dan ketiga.

FIM MiniGP Malaysia 2021: Peluang Pelumba Remaja Tempah Tiket ke Pentas Antarabangsa

Untuk makluman semua, kesemua pelumba yang mengambil bahagian dalam kejohanan ini berusia antara 11 hingga 14 tahun. Manakala untuk jentera pula, kesemua mereka menunggang jentera keluaran Itali, Ohvale yang berkuasa 160cc.

FIM MiniGP Malaysia yang merupakan kejohanan pembangunan peringkat akar umbi yang dianjurkan bersama Persatuan Sukan Bermotor Malaysia (MAM), Litar Antarabangsa Sepang (SIC) dan ZK Racing Team.

Sebagai tambahan, ketiga-tiga pelumba remaja ini akan berlepas ke Valencia, Sepanyol pada 6 November kelak.

Featured Image: FIM MiniGP Malaysia


Tidak Kekal Bersama Barcelona, Kemana Hala Tuju Lionel Messi?

FC Barcelona mengumumkan penyerang profiliknya, Lionel Messi tidak akan bersama kelab tersebut selepas daripada saat ini.

Perkembangan penuh kejutan ini dimaklumkan secara rasmi oleh Barcelona menerusi pelbagai platform media sosialnya, awal pagi ini.

LATEST NEWS | Leo #Messi will not continue with FC Barcelona

Berdasarkan kenyataan yang dikeluarkan Barcelona, kedua-dua pihak telah mencapaai persetujuan dan niat yang jelas untuk menandatangani kontrak baharu pada hari ini.

Bagaimanapun, ianya tidak dapat direalisasikan kerana kekangan kewangan dan struktur regulasi Liga Sepanyol.

Oleh demikian, Messi yang menyarung jersi skuad Blaugrana sejak dua dekad yang lalu tidak boleh bermain bersama mereka pada saingan musim baharu nanti.

Menarik untuk disaksikan, kemanakah hala tuju seterusnya buat penyerang yang telah mengumpul 672 gol bersama Barcelona ini?


Oppo Lantik Kaka Sebagai Duta Jenama Global Untuk Liga Juara-Juara UEFA

Bekas pemain yang pernah menjulang trofi Piala Dunia 2002 bersama skuad kebangsaan Brazil, Ricardo Izecson Dos Santos Leite atau terkenal dengan nama panggilan Kaka kini berperanan sebagai Duta Jenama Global Oppo untuk kerjasamanya dengan Liga Juara-Juara UEFA.

Perkembangan itu hadir menerusi makluman daripada syarikat teknologi pintar global dari China itu sendiri, Oppo.

I‘m delighted to join your team as an @oppo Global Brand Ambassador! Let’s get out there and witness the glory of the game. #MakeYourMiracle #UCL pic.twitter.com/5c1B3RTSR7

— Kaka (@KAKA) May 25, 2023

Selaku Duta Jenama Global, Kaka akan melawat Jakarta, Indonesia serta Beijing, China pada 3 dan 6 Jun masing-masing untuk siri aktiviti bersama Oppo.

Selain itu, pada perlawanan akhir Liga Juara-Juara UEFA yang akan menemukan Inter Milan dan Manchester City pada 11 Jun (waktu Malaysia) kelak, Kaka akan turun ke venue perlawanan akhir iaitu Stadium Olimpik Atarturk, Istanbul untuk bertemu para peminat di reruai Oppo dan mengambil gambar menggunakan telefon pintar Oppo Find N2 Flip dan Oppo DFind X6 Pro.

Untuk makluman, ini merupakan kepulangan semula Kaka ke Stadium Olimpik Ataturk selepas bersama AC Milan ketika menentang Liverpool dalam perlawanan akhir Liga Juara-Juara UEFA 2005.


Hoka Tawar Promosi Eksklusif Sempena Pembukaan Butik Di Suria KLCC – Sehingga 31 Ogos

Jenama yang kian menitip di bibir peminat sukan larian maraton dan lasak, Hoka secara rasminya membuka cawangan pertamanya di Malaysia bertempat di pusat beli-belah Suria KLCC – Lot 388, Aras 3.

Pembukaan itu sekaligus membolehkan Hoka menyediakan peminat dan pembelinya merasai pengalaman baharu dengan menampilkan kepelbagaian aneka pilihan kasut yang berkualiti tinggi.

Selain itu, butik Hoka turut menjanjikan pengalaman yang berbeza kepada pelanggan yang hadir untuk membeli-belah di situ seperti penyediaan pembantu yang arif di dalam pemilihan kasut yang berpadanan dengan kriteria pengguna idamkan.

Antara kriteria yang sering menjadi keutamaan adalah seperti keselesaan, ketahanan, keunikan tambahan. Kesemua ini akan diterangkan oleh pembantu yang mahir dalam pemilihan kasut yang terbaik kepada pengguna.

Bersempena dengan pembukaan butik tersebut, Hoka menawarkan promosi eksklusif kepada pengguna bermula dari 14 Julai hingga 31 Ogos – setiap pembelian mana-mana produk Hoka di dalam jangkauan masa yang ditetapkan akan berpeluang untuk menyertai “Team Hoka” di dalam HOKA Fly Run KL pada 6 Ogos 2023.

Penyertaan di atas akan turut disertakan dengan barangan eksklusif daripada Hoka dan tanda penyertaan istimewa sebagai ahli kelab larian Hoka yang juga bakal menyertai larian tersebut.

Sebagai tambahan, Ketua Pegawai Eksekutif (CEO) REV Edition, Pornsak Chinawongwatana ketika ditemui selepas majlis pelancaran mendedahkan Hoka akan membuka dua lagi cawangan di Lembah Klang pada tahun ini.

Untuk makluman, sebelum ini, jenama Hoka hanya boleh didapati menerusi kedai dan rangkaian sukan yang lain di Malaysia.


Terbuka Taipei: Aidil Lepasi Pusingan Kelayakan Jelajah Dunia Yang Pertama Tahun 2023

Perseorangan badminton lelaki negara yang menghuni ranking ke-122 dunia, Aidil Sholeh berhasil mara ke babak undian utama iaitu Pusingan 32 di Terbuka Taipei 2023 setelah melepasi peringkat kelayakan kejohanan terbabit, hari ini.

Kemaraan itu hadir setelah pemain berusia 23 tahun ini melakar kemenangan pada Pusingan 1 Peringkat Kelayakan dengan menumpaskan pemain India, Subhankar Dey dengan skor 21-17, 18-21 dan 21-15 dalam tempoh satu jam dan sembilan minit permainan.

Kemudiannya, Aidil berjaya menjelmakan satu lagi kemenangan ketika bertemu pemain Thailand, Korakrit Laotrakul pada Pusingan 2 Peringkat Kelayakan dengan keputusan 16-21, 22-20 dan 21-13 dalam tempoh satu jam permainan.

YONEX Taipei Open 2023MS – Qual. QF16 22 21 🇲🇾Sholeh AIDIL🥇

21 20 13 🇹🇭Korakrit LAOTRAKUL

— BWFScore (@BWFScore) June 20, 2023

Sementara itu, kemenangan ini membawa Aidil bertemu pemain Jepun yang menghuni ranking ke-11 dunia, Kenta Nishimoto di Pusingan 32 yang dijadualkan berlangsung pada hari esok. Berdasarkan rekod, kedua-duanya tidak bertemu setakat ini dan ianya akan menjadi pertarungan sulung melibatkan Aidil dan Kenta di pentas antarabangsa.

Untuk makluman, ini merupakan kemaraan sulung buat Aidil ke babak undian utama dalam saingan Jelajah Dunia BWF yang disertainya sepanjang tahun ini.

Bermula daripada saingan Malaysia Masters, hasrat Aidil untuk melepasi saingan peringkat kelayakan dikekang oleh pemenang pingat emas Sukan SEA 2023, Christian Adinata pada Pusingan 2 biarpun telah mencatatkan kemenangan pada Pusingan 1 dengan menumpaskan Magnus Johannesen dari Denmark.

Dalam saingan Terbuka Thailand pula, Aidil dikecewakan oleh rakan senegara sendiri, Leong Jun Hao yang berjaya menumpaskannya pada Pusingan 3 peringkat kelayakan. Sebelum itu, Aidil berhasil mendapat ‘bye’ di Pusingan 1 dan meraih kemenangan bergaya ke atas pemain India di Pusingan 2.


TV9 Siar Secara Langsung Aksi Harimau Muda Di Kejuaraan AFF B-23

Persembahan skuad Harimau Muda kendalian Brad Maloney di pentas Kejuaraan AFF Bawah 23 Tahun (B-23) yang berlangsung bermula 14-26 Februari kelak akan dapat ditonton secara langsung menerusi saluran televisyen percuma tempatan, TV9.

Makluman mengenai perkara tersebut dikongsikan sendiri oleh TV9 menerusi satu hantaran di pelbagai laman sosialnya, semalam.

Untuk makluman semua, untuk kejohanan yang bakal berlangsung di Phnom Penh, Kemboja ini, skuad Harimau Muda telah diundi bersama-sama Myanmar, Laos dan Indonesia di dalam Kumpulan B.

Bagi mengharungi kejohanan ini, Coach Brad telah memanggil 30 pemain untuk menyertai kem latihan pusat sejak 27 Januari lalu untuk mempersiapkan pasukan.

Mereka juga telah melalui satu perlawanan persahabatan dengan menentang skuad Liga Super, Sabah FC pada Sabtu lalu dimana keputusannya berakhir dengan seri 1-1 hasil jaringan T. Saravanan dan Stuart Wilkins.

Khamis nanti, skuad Harimau Muda ini akan mengharungi satu lagi perlawanan persahabatan menentang juara Piala Malaysia 2021, Kuala Lumpur City FC (KL City FC) di Stadium Bola Sepak Cheras.

Skuad Harimau Muda dijadualkan berlepas ke Kemboja pada 12 Februari hadapan.


Terbuka Jepun: Tiada Wakil Malaysia Mara Ke Peringkat Separuh Akhir

Tiada sebarang wakil Malaysia berjaya mengesahkan kemaraan ke peringkat separuh akhir kejohanan Terbuka Jepun 2022 – Jelajah Dunia Super 750 BWF.

Seramai tiga wakil negara yang beraksi di peringkat suku akhir pada hari ini, namun, ketiga-tiga tersingkir bermula beregu campuran, Tan Kian Meng dan Lai Pei Jing serta beregu lelaki, Ong Yew Sing dan Teo Ee Yi.

Turut mengikut jejak langkah itu adalah beregu campuran, Hoo Pang Ron dan Toh Ee Wei yang tumpas kepada juara Kejohanan Dunia BWF, Zheng Si Wei dan Huang Ya Qiong.

DAIHATSU YONEX Japan Open 2022XD – Quarter final          🇨🇳Si Wei ZHENG🏅21 21 🇨🇳Ya Qiong HUANG🏅10 13 🇲🇾Pang Ron HOO          🇲🇾Ee Wei TOH

🕗 in 27 minutes https://t.co/ftlhhRN1zZ

— BWFScore (@BWFScore) September 2, 2022

Pang Ron-Ee Wei yang berada di ranking ke-62 dunia tumpas dalam perlawanan tersebut secara “straight set” dengan skor 10-21 dan 13-21 dalam tempoh masa 27 minit sahaja.

Untuk pengetahuan semua, ini merupakan pertemuan kedua melibatkan Pang Ron-Ee Wei menentang Si Wei-Ya Qiong di pentas antarabangsa.

Sebagai tambahan, disebalik kemenangan oleh Si Wei dan Ya Qiong itu, mereka kini telah merekodkan 39 perlawanan berturut-turut tanpa kalah.

Selain itu, mereka juga hanya dipisahkan dengan dua kemenangan sahaja lagi sebelum mengesahkan gelaran juara buat kali kelapan berturut-turut, pada tahun ini.


Pulau Pinang Cari Jurulatih Baharu Yang Boleh Kekalkan Corak ‘Tiki-Taka’

Selain daripada memiliki lesen kejurulatihan profesional, juara Liga Premier 2020, Pulau Pinang mahu ketua jurulatih baharu yang akan dilantik kelak mestilah dapat mengekalkan corak permainan tiki-taka.

Itulah yang disuarakan oleh Presiden Persatuan Bolasepak Pulau Pinang (FAP), Dr. Amar Pritpal Abdullah tatkala sedang berada di fasa akhir dalam menilai calon-calon yang akan mengisi posisi tersebut untuk mengharungi saingan Liga Super 2021 bermula februari hadapan.

Terdahulu, skuad Harimau Kumbang terpaksa mencari ketua jurulatih baharu setelah rayuan mereka untuk mengekalkan Manzoor Azwira yang tidak memiliki lesen kejurulatihan profesional ditolak oleh Persatuan Bolasepak Malaysia (FAM).

Justeru, mereka terpaksa ‘menurunkan pangkat’ Manzoor yang menerapkan corak permainan tiki-taka kepada skuad Pulau Pinang sehingga berjaya menjuarai Liga Premier 2020 sebagai pembantu jurulatih pada musim hadapan.

“Jurulatih baharu nanti sudah tentu mempunyai lesen Pro A dan kini kami dalam proses penilaian fasa akhir selepas menerima banyak resume sepanjang bulan ini.

“Antara permohonan yang diterima sudah tentu daripada jurulatih tempatan dan ada dalam kalangan mereka juga daripada luar negara.

“Namun, banyak faktor memainkan peranan kerana selain daripada gaji, kami memang menuntut jurulatih baharu itu mengekalkan corak permainan tiki-taka yang kami pamerkan sepanjang musim ini,” katanya seperti dipetik daripada Kosmo.

Pure tiki-taka delight 😍🇲🇾 🎥 IG/fapenangofficial pic.twitter.com/4UuLy1ZsLH

Corak permainan tiki-taka yang diterapkan oleh Manzoor telah menjadi buah mulut bukan sahaja dalam kalangan peminat pasukan tersebut malahan peminat-peminat bola sepak tempatan secara keseluruhan.

Lebih menarik, awal tahun lalu, satu klip video jaringan gol oleh pemain tengah, Endrick dos Santos tercetus hasil gerakan tiki-taka telah tular di laman sosial dan menarik perhatian peminat bola sepak antarabangsa.

Ia turut dikongsikan oleh beberapa akaun laman sosial bola sepak, salah satunya adalah 433 yang mempunyai lebih 30 juta pengikut dari seluruh dunia dan media-media antarabangsa.

📊 KEDUDUKAN LIGA PREMIER – PUSINGAN LP11Saingan Liga Premier musim ini berakhir setelah Kuching FA menewaskan Kuala Lumpur tadi.#LigaPremier2020 pic.twitter.com/zQBEySErxU

Jika dilihat kepada statistik, corak yang diterapkan oleh Manzoor bukan sahaja cantik untuk ditonton di atas padang tetapi turut memainkan peranan besar dalam usaha mereka meraih slot promosi Liga Super 2021 dengan mencatatkan 8 kemenangan, 2 seri dan hanya tewas sekali sahaja.

Sebagai tambahan, Pulau Pinang tampil selaku pasukan paling ‘berbisa’ dengan menjaringkan 24 gol dalam saingan musim ini.

Selain itu, mereka juga ‘kebal’ dengan menjadi merupakan pasukan yang mencatatkan bolos paling sedikit iaitu hanya 8 gol.


Menteri: Pemasangan Pentas Konsert Perlu 14 Hari, Telah Ditangguh 2.5 Hari Beri Ruang Kepada Piala AFF

Persoalan mengenai mengapa pentas konsert Jay Chou yang berlangsung pada 15 Januari kelak di Stadium Nasional Bukit Jalil (SNBJ) tidak dipasang selepas berlangsungnya perlawanan pertama separuh akhir Piala AFF 2022 melibatkan Malaysia dan Thailand pada Sabtu nanti akhirnya terjawab.

Menteri Belia dan Sukan, YB Hannah Yeoh menerusi laman sosialnya menjelaskan pemasangan pentas konsert itu memerlukan 14 hari untuk disiapkan dengan penglibatan 685 krew tempatan dan antarabangsa serta 45 jentera berat.

Difahamkan pentas mega yang terletak di belakang gol bahagian pintu masuk D itu dilengkapi dengan 200 pembesar suara dan 800 lampu.

Makluman1)Booking stadium konsert Jay Chou World Tour dibuat 13 Mac 2019 manakala AFF 2022 oleh FAM dibuat 18 Ogos 2022.

2)Konsert perlu 14 hari pasang pentas oleh 500 krew+185 krew antarabangsa, 45 jentera berat, 200 speaker & 800 lampu. Mereka dah delay 2.5hari bagi ruang AFF pic.twitter.com/45lV5dZLu5

— Hannah Yeoh (@hannahyeoh) January 5, 2023

Tambahnya lagi, pemasangan pentas konsert itu telah tertangguh selama dua hari dan setengah bagi memberi ruang kepada berlangsung perlawanan terakhir peringkat Kumpulan B antara Malaysia dan Singapura tempoh hari.

Ahli Parlimen Segambut itu turut memaklumkan konsert selebriti dari Taiwan itu juga telah ditempah pada 13 Mac 2019 yang lalu manakala tempahan venue untuk kegunaan skuad Harimau Malaya bagi beraksi dalam kejohanan Piala AFF pula dibuat pada 18 Ogos tahun lalu,

Sebagai rekod, pemasangan pentas konsert Jay Chou menjadi polemik ramai penyokong bola sepak tanah air ekoran pihak Persatuan Bola Sepak Malaysia (FAM) terpaksa ‘mengorbankan’ sebanyak 21,000 tiket sekaligus menyaksikan hanya 59,000 tiket sahaja dijual.


Analisis Sukanz: 4 Pasukan Liga Super Yang Boleh Disertai Shahrel Fikri Musim 2021

Penyerang Perak, Shahrel Fikri Md. Fauzi menempatkan dirinya selaku penjaring kedua terbanyak CIMB Liga Super 2020 dengan pungutan 10 gol daripada 11 perlawanan. Dia hanya kekurangan dua gol untuk menyamai penjaring terbanyak, Ifedayo Olusegun dengan rekod 12 gol.

Hasil daripada rekod yang memberangsangkan tersebut, dikhabarkan beberapa pasukan Liga Super telah membuat tawaran untuk mendapatkan khidmat Shahrel Fikri. Tambahan pula, kontraknya bersama Perak akan tamat pada penghujung musim ini.

Berdasarkan pengamatan dan pemerhatian kami, berikut adalah empat pasukan Liga Super yang sesuai disertai dan posisi yang dapat diisi oleh Shahrel Fikri pada musim hadapan:

#1 Terengganu FC – Penyerang Utama, Penyerang Kedua & Penyerang Kanan

Dalam skuad kendalian Nafuzi, penyerang utama diisi oleh Dominique da Sylva namun apabila pemain ini ditimpa kecederaan, Terengganu FC menghadapi sedikit kesulitan.

Darren Lok yang diikat oleh Terengganu FC pada awal musim lalu kurang menjadi pilihan Nafuzi malahan pemain Terengganu FC II, Bruno Suzuki lebih menjadi pilihan apabila Dominique tidak dapat bermain.

Selain itu, skuad Terengganu FC pada ketika ini juga tidak mempunyai pure player yang boleh beraksi sebagai second striker atau backup striker – salah satu posisi yang biasa dimainkan oleh Shahrel Fikri – sekiranya Nafuzi mahukan lebih variasi kepada taktikalnya.

Tambahan pula, bahagian sayap kanan atau penyerang kanan Terengganu FC juga tidak mempunyai pemain tetap dan Nafuzi kerap menggilirkan Rahmat Makasuf, Lee Tuck dan Faiz Nasir.

Sekiranya Shahrel Fikri berhijrah ke Terengganu FC, dia mempunyai peluang untuk menembusi kesebelasan utama sebagai penyerang utama (sekiranya Dominique cedera), penyerang kedua dan penyerang kanan dalam sistem Nafuzi Zain.

#2 Kedah – Penyerang Kanan Dan Peluang Beraksi di Piala AFC

Walaupun mempunyai banyak isu di luar padang seperti masalah tunggakan gaji, bertukar pengurusan di pertengahan musim dan sebagainya, Kedah kendalian Aidil Sharin Sahak berjaya menamatkan saingan Liga Super 2020 sebagai naib juara sekaligus menempah tiket ke Piala AFC 2021.

Kehadiran Shahrel Fikri boleh menguatkan bahagian serangan Kedah dengan bergandingan bersama Kpah Sherman dan Tchetche Kipre terutamanya di bahagian sayap kanan menggantikan Zaquan Adha dan Azamuddin Akil yang semakin dimamah usia.

Selain itu, Kedah juga boleh menjadi destinasi buat Shahrel Fikri untuk mendapatkan pengalaman bermain di pentas antarabangsa. Bagi Kedah pula, untuk beraksi di peringkat antarabangsa seperti Piala AFC, sudah pasti mereka perlu mempunyai depth squad yang baik agar dapat menggilirkan pemainnya untuk mengharungi empat saingan dalam semusim.

#3 Selangor – Peluang Membentuk Gandingan Duo Penyerang Terbaik Liga Super 2020

Shahrel Fikri menyertai Selangor tampak mengiurkan dimana kita berpeluang melihat gandingan dua penjaring terbanyak liga iaitu Ifedayo (12 gol) dan Shahrel (10 gol). Pastinya gandingan ini mampu merobek banyak pintu gawang pasukan-pasukan Liga Super musim hadapan.

Penyerang berusia 25 tahun ini boleh menjadi pengganti kepada pemain import, Sandro da Silva Mendonca atau Rufino Segovia yang kini masing-masing berusia 37 tahun dan 35 tahun. Ini bermakna Shahrel akan bermain di belakang Ifedayo sebagai penyerang kedua.

Selain itu, Shahrel juga boleh mengisi posisi penyerang kanan yang kerap digilirkan di antara Khyril Muhymeen dan Sean Selvaraj pada musim ini.

#4 Johor Darul Ta’zim – Pengganti Safawi & Pentas Liga Juara-Juara AFC

Skuad Harimau Selatan tidak asing dalam mendapatkan pemain terbaik tempatan setiap kali tibanya jendela perpindahan pada penghujung tahun. Dengan pemergian Safawi Rasid ke Portimonense SC dan juga ura-ura Diogo Luis Santo kembali ke Liga Thailand, nama Shahrel Fikri pastinya menjadi salah satu pemain sasaran Johor Darul Ta’zim (JDT).

Seperti kita sedia maklum, di posisi penyerang utama, JDT masih mempunyai Syafiq Ahmad, Hazwan Bakri dan juga Fernando Rodriguez (JDT II). Walaupun tampak sukar, masih ada ruang buat Shahrel untuk merebut tempat tersebut.

Selain itu, Shahrel boleh mengisi posisi penyerang sayap kanan yang ditinggalkan oleh Safawi. Ketika ini, Benjamin Mora gemar menggunakan pemain muda, Ramadhan Saifullah namun memandangkan umurnya yang masih muda, Mora dilihat sedikit berhati-hati dalam menggunakan pemain ini.

Oleh demikian, posisi sayap kanan di JDT boleh direbut oleh Shahrel selain daripada posisi penyerang kedua sekiranya Mora inginkan sedikit kelainan dalam percaturannya. Dan yang paling utama, JDT juga inginkan squad depth yang terbaik untuk mengharungi cabaran Liga Juara-Juara AFC buat kali ketiga musim hadapan.


Terbuka Korea: Pemain Ranking Ke-156 Dunia Sekat Tze Yong Ke Separuh Akhir

Perjalanan perseorangan muda negara, Ng Tze Yong tamat di peringkat suku akhir setelah tumpas kepada pemain China, Weng Hongyang dalam saingan Terbuka Korea, pada hari ini.

Pemain berusia 21 tahun yang menghuni ranking ke-45 dunia ini terpaksa akur tumpas secara ‘straight set’ dengan skor 11-21 dan 12-21 dalam tempoh masa sekitar 40 minit permainan.

Korea Open Badminton Championships 2022MS – Quarter final21 21 🇨🇳Hong Yang WENG🏅11 12 🇲🇾Tze Yong NG

🕗 in 39 minutes https://t.co/qsweo1cup3

— BWFScore (@BWFScore) April 8, 2022

Untuk makluman semua, ini merupakan pertemuan sulung melibatkan Tze Yong dan pemain China berusia 22 tahun yang menduduki tangga ke-156 dunia ini.

Sementara itu, Hongyang yang mara ke peringkat separuh akhir bakal bertemu samada pemain Denmark, Victor Svendsen (ranking ke-75) atau pemain Indonesia, Shesar Hiren Rhustavito (ranking ke-24) pada hari esok.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


Persekutuan Bola Sepak Seluruh India Digantung FIFA Gara-Gara Campur Tangan Pihak Ketiga

Badan induk bola sepak India, Persekutuan Bola Sepak Seluruh India (AIFF) menerima perkhabaran duka daripada Persekutuan Persatuan Bola Sepak Antarabangsa (FIFA), hari ini.

Menerusi satu kenyataan media yang dikeluarkan, Biro Majlis FIFA sebulat suara memutuskan untuk menggantung AIFF secara serta merta.

Penggantungan itu dibuat ekoran campur tangan atau pengaruh daripada pihak ketiga dalam AIFF dan ini merupakan perlanggaran Statut FIFA yang serius.

Bagaimanapun, penggantungan ini akan ditarik balik sebaik sahaja perintah untuk menubuhkan jawatankuasa pentadbir untuk mengambil alih Jawatankuasa Eksekutif AIFF dimansuhkan dan pentadbiran AIFF mendapat semula kawalan penuh urusan harian AIFF.

Penggantungan ini bermakna kejohanan Piala Dunia B-17 Wanita yang akan berlangsung di India pada 11-30 Oktober kelak tidak boleh dijalankan seperti dijadualkan. Pada ketika ini, FIFA sedang menilai langkah seterusnya untuk diambil berkenaan kejohanan ini.

Bukan itu sahaja, memetik satu laporan media, skuad kebangsaan India samada lelaki atau wanita di pelbagai peringkat umur juga tidak akan dapat beraksi menentang mana-mana negara lain.

Selain itu, kelab-kelab bola sepak di India jugak tidak layak untuk beraksi di kejohanan seperti Piala AFC dan Liga Juara-Juara AFC (ACL).

Untuk makluman, salah sebuah kelab mereka, ATK Mohun Bagan sedang berada dalam saingan Piala AFC. Dengan penggantungan ini, besar kemungkinan mereka tidak akan dapat meneruskan saingan dengan menentang pemenang juara Zon ASEAN samada PSM Makassar atau Kuala Lumpur City FC (KL City) kelak.


Kedah Dapatkan Rodney Menerusi ‘Pintu Hadapan’ Daripada Selangor

Naib juara Liga Super, Kedah Darul Aman FC (Kedah) memperkukuhkan lagi benteng pertahanannya dengan mengumumkan mengikat khidmat pemain berdarah campuran Malaysia-Ghana, Rodney Celvin Akwensivie untuk mengharungi saingan Liga Malaysia dan Piala AFC 2022.

Menerusi makluman pelbagai platform media sosial milik pasukan berpangkalan di utara semenanjung tanah air itu semalam, khidmat Rodney berhasil diikat setelah menebus kontrak pemain tersebut daripada kelab asalnya, Selangor FC.

🔰RODNEY CELVIN AKWENSIVIE, OUR NEW BLOOD! KDA FC dengan ini mengumumkan pemain tempatan baharu dan terakhir untuk musim 2022, Rodney Celvin Akwensivie!#kdafc #newblood #2022season #RC3 pic.twitter.com/N4oYE7gV36

Difahamkan, usaha menebus kontrak pemain berusia 25 tahun ini diterajui oleh Ketua Pegawai Eksekutif (CEO) Kedah, Khamal Idris Ali dengan mengadakan rundingan bersama pihak Selangor sejak bulan lepas.

Bagaimanapun, tiada sebarang makluman mengenai nilai penebusan kontrak Rodney didedahkan oleh kedua-dua pihak. Pada masa yang sama, Kedah turut berkongsikan mengikat Rodney dengan perancangan jangka masa panjang namun butiran mengenai tempoh tersebut tidak dinyatakan.

Untuk makluman semua, Rodney yang merupakan pemain kelahiran Serian, Sarawak ini telah beraksi bersama Kedah pada musim 2021 dengan status pemain pinjaman daripada Selangor.

Bersama Kedah di bawah bimbingan Aidil Sharin Sahak, pemain yang lahir hasil daripada skuad Piala Belia Sarawak ini menampilkan prestasi yang cemerlang sebagai pertahanan tengah serta membentuk gandingan mantap bersama pertahanan import, Renan Alves.

Rodney berhasil merekodkan 14 penampilan bersama Kedah pada musim lalu sebelum mengalami kecederaan tulang bahu di penghujung saingan Liga Super sekaligus menyaksikan dia terlepas peluang untuk beraksi dalam saingan Piala Malaysia 2021.

Featured Image: Kedah Darul Aman


Qatar FA Mengesahkan Menang Bidaan Tuan Rumah Piala Asia 2023

Badan induk bola sepak negara berpangkalan di semenanjung tanah arab, Persatuan Bola Sepak Qatar (Qatar FA) mengesahkan telah memenangi bidaan untuk menjadi tuan rumah bagi Piala Asia 2023.

Perkembangan tersebut diumumkan sendiri menerusi pelbagai platform laman sosialnya, pada hari ini.

Dengan pengumuman ini, Qatar secara langsung telah mengetepikan dua lagi pembida iaitu negara jiran tetangga, Indonesia dan Republik Korea.

OFFICIAL: Qatar wins the bid to host the AFC Asian Cup 2023! 🇶🇦🏆 pic.twitter.com/xhxGrm83fD

— Qatar Football Association (@QFA_EN) October 17, 2022

Sebelum itu, Australia turut sama menjadi salah satu daripada pembida bagi kejohanan ini. Bagaimanapun, negara yang mempunyai populasi sekitar 25 juta ini mengumumkan menarik diri pada awal September lalu.

Sementara itu, belum ada sebarang pengumuman rasmi daripada badan induk merangkap penganjur, Konfederasi Bola Sepak Asia (AFC) setakat artikel ini ditulis.

Ini termasuk pengumuman berkenaan tarikh serta venue-venue yang akan digunakan.

Untuk makluman, Malaysia menjadi salah satu daripada 24 pasukan yang akan bertanding bagi merebut trofi ini.

Ianya selepas skuad negara bimbingan Kim Pan-gon menamatkan saingan kelayakan peringkat Kumpulan E sekaligus layak secara merit buat kali pertama selepas 42 tahun.


Courtsite – Aplikasi Untuk Tempahan Padang, Gelanggang & Ruangan Lebih 20 Jenis Sukan

Sesuai dengan perkembangan pesat pendigitalan di negara ini, Courtsite, sebuah aplikasi web buatan Malaysia hadir buat penggemar sukan mahupun atlet untuk menempah padang, gelanggang dan ruangan untuk pelbagai jenis sukan secara atas talian.

Courtsite berperanan sebagai pusat sehenti penyenaraian digital fasiliti-fasiliti untuk pelbagai jenis sukan seperti badminton, bola sepak, futsal, tenis, bola keranjang, boling, go-kart, sukan dan aktiviti air serta banyak lagi.

Selain itu, Courtsite turut menawarkan penyenaraian ruangan untuk aktiviti dalaman (indoors) dan rekreasi seperti gimnastik, tarian dan senaman kecergasan.

Menerusi aplikasi ini, penggemar sukan dan atlet dapat melihat senarai padang, gelanggang dan ruangan sukan yang tersedia secara langsung untuk ditempah berserta butiran-butiran penting seperti lokasi dan harga yang ditetapkan.

Ini sekaligus dapat mengelakkan daripada proses tempahan secara manual yang memerlukan penempah membuat panggilan atau menghantar sebarang teks permesejan terlebih dahulu bagi bertanyakan ketersediaan dan harga padang mahupun gelanggang sukan yang diingini sebelum mengesahkan tempahan.

Sekiranya, padang dan gelanggang yang diingini sudah ditempah, ini memaksa mereka untuk mengulangi proses yang sama di tempat yang lain.

Setakat ini, Courtsite mempunyai lebih 100,000 pengguna berdaftar serta mengendalikan sebanyak 57 fasiliti sukan merentasi lapan buah negeri dengan kehadiran kukuh di Lembah Klang.


Wigan Athletic Dipotong 3 Mata Kerana Gagal Bayar Gaji Pemain

Kelab yang beraksi dalam Liga Kejuaraan Inggeris, Wigan Athletic dipotong sebanyak tiga mata berkuat-kuasa serta merta oleh penganjur, Liga Bola Sepak Inggeris (EFL).

Perkembangan itu hadir melalui satu kenyataan rasmi oleh EFL gara-gara kelab berjulukan The Latics itu sekali lagi gagal membayar gaji pemain pada bulan ini.

Hasilnya, Wigan yang kini menghuni tangga tercorot liga hanya mempunyai 31 mata daripada 38 perlawanan – berbeza lapan mata dengan pasukan yang berada di atas zon penyingkiran.

Untuk makluman, kegagalan pembayaran gaji ini melanggar terma Keputusan Dipersetujui (Agreed Decision) yang dimeterai antara Wigan dan EFL pada Januari 2023 sekaligus menyebabkan ‘hukuman’ terhadap kelab diaktifkan secara automatik.

Terdahulu, Wigan dan EFL memeterai Keputusan Dipersetujui itu selepas didakwa melakukan kelewatan dalam pembayaran gaji kepada pemainnya pada Jun, Julai dan Oktober tahun lalu.

Sementara itu, dalam kenyataan terbabit, pemilik kelab juga akan didakwa atas salah laku demikian.


Siri Antarabangsa Malaysia: Beh-Goh Bertemu Beregu Ranking Ke-200 Dunia Di Final

Beregu lelaki yang berusia 19 tahun masing-masing, Beh Chun Meng dan Goh Boon Zhe menjadi wakil tunggal negara yang mara ke perlawanan akhir kejohanan Siri Antarabangsa Malaysia yang berlangsung di Arena Badminton Perak, sepanjang minggu ini.

Gandingan yang menghuni ranking ke-226 dunia ini merakamkan kemaraan setelah menumpaskan beregu senegara, Leong Jun Kai dan Jimmy Wong yang berusia 21 dan 20 tahun masing-masing di peringkat separuh akhir, petang tadi.

Dalam perlawanan terbabit, Chun Meng-Boon Zhe merekodkan kemenangan secara “straight set” dengan skor 21-12 dan 21-13 dalam tempoh masa tidak sampai setengah jam di atas gelanggang.

Untuk pengetahuan semua, ini merupakan pentas perlawanan akhir bagi kejohanan peringkat senior yang pertama direkodkan oleh Chun Meng-Boon Zhe.

Sementara itu, kemaraan ini akan mempertemukan Chun Meng-Boon Zhe dengan beregu yang berada di ranking ke-200 dunia, Chen Bo Yang dan Liu Yi yang berusia 22 dan 19 tahun masing-masing.

Gandingan dari negara sebarang tembok ini mara selepas menumpaskan beregu Indonesia, Muhammad Juan Elgiffani dan Muhammad Nendi Novatino menerusi tiga set permainan yang berkesudahan dengan 21-13, 13-21 dan 21-12 dalam pertarungan yang memakan masa hampir satu jam.

Sebagai tambahan, Bo Yang-Liu ini juga merupakan pasangan yang sama menumpaskan ‘Patatimo Boys’ iaitu Wan Arif Junaidi dan Muhammad Haikal merangkap pilihan kedua untuk menjuarai kejohanan ini di peringkat suku akhir.

Featured Image: Badminton Association of Malaysia


Kejohanan Dunia BWF: Beregu No.1 India Jadi Lawan Yew Sin-Ee Yi Di Pusingan 16

Pasangan beregu lelaki nombor 1 India, Satwiksairaj Rankireddy dan Chirag Shetty menjadi pencabar kepada pasangan beregu bebas (independent) negara, Ong Yew Sin dan Teo Ee Yi pada Pusingan 16 di Kejohanan Dunia BWF 2021.

Kedua-dua pasangan beregu ini bakal berentap sesama sendiri selepas berjaya menumpaskan lawan masing-masing pada Pusingan 32, semalam.

TotalEnergies BWF World Championships 2021MD – Round of 32          🇲🇾Yew Sin ONG🏅21 21 🇲🇾Ee Yi TEO🏅12 19 🇩🇰Joel EIPE          🇩🇰Rasmus KJÆR🕗 in 39 minutes https://t.co/gLJ4KiCcb8

Yew Sin-Ee Yi mara selepas menumpaskan beregu Denmark, Joel Eipe dan Rasmus Kjær yang menduduki ranking ke-55 dunia secara ‘straight set’ 21-12 dan 21-19 dalam tempoh masa hampir 40 minit.

Sementara itu, beregu India yang menduduki ranking ke-9 dunia itu pula menempah tiket ke peringkat 16 akhir selepas menyingkirkan beregu Taiwan juga menerusi ‘straight set’ dengan pungutan mata 27-25 dan 21-17.

Sebagai rekod, Yew Sin-Ee Yi telah menentang beregu India ini sebanyak empat kali. Pertemuan terakhir antara kedua-dua pasangan ini berlangsung di Kejohanan Indonesia Masters pada November lalu.

Perlawanan tersebut berakhir dengan Yew Sin-Ee Yi meraih kemenangan secara ‘straight set’ dengan keputusan 21-17 dan 21-15.

Featured Image: Badminton Photo / Badminton Association of Malaysia


Penang Umum Penyerang Kelahiran Jerman, Pegang Pasport Asia Jadi ‘Pendamping’ Casagrande

Pasukan yang menamatkan saingan Liga Super 2021 di tangga ketiga, Penang FC melengkapkan kuota pemain importnya dengan kehadiran penyerang kelahiran Hannover, Jerman.

Menerusi makluman di pelbagai platform media sosial kelab terbabit, pemain yang dimaksudkan itu ialah Hilal El-Helwe yang berusia 27 tahun dan merangkap penyerang skuad kebangsaan Lubnan.

Pengumuman penyertaan Hilal ini menjawab persoalan kalangan peminat dan penyokong skuad Harimau Kumbang mengenai ‘pendamping’ kepada penyerang utama, Casagrande di bahagian serangan sepertima diberikan bayangan oleh ketua jurulatih, Tomas Trucha.

PENANG FC 2022 | 🖋📄 ALHELWE HILAL BASSAM | HARIA PENANG HARIAHilal, pemain yang dilahirkan di Hannover, Jerman kini menjadi sebahagian dari keluarga Penang FC.Selamat Datang Hilal..!#PenangFC #BolaPenang #HariaPenangHaria #Penang2030 #PenangFC2022 pic.twitter.com/xRcw3KRdsh

Baca: Casagrande Tidak Keseorangan Di Depan, Penang Mahu Bawa Seorang Lagi Penyerang Import

Berdasarkan semakan di portal informasi bola sepak antarabangsa, Transfermarkt, pemain berketinggian 1.87 meter (m) ini memulakan karier bola sepaknya di negara kelahirannya.

Pelbagai kelab pernah disertai oleh Hilal di negara yang pernah memenangi Piala Dunia sebanyak 4 kali itu. Antaranya ‘reserved team’ Vfl Wolfsburg II, TSV Havelse dan Hallescher FC.

Kelab terakhir yang disertainya sebelum menandatangani kontrak bersama Penang adalah Al-Ahed yang bersaing dalam kancah liga bola sepak di negara yang diwakilinya ketika ini.

Untuk makluman semua, Hilal sememangnya merupakan seorang penyerang tengah namun pemain ini turut berkemampuan untuk beraksi di kedua-dua bahagian sayap serta selaku bahagian tengah.

Sebagai tambahan, selain Hilal, empat pemain import yang akan memperkuatkan Penang untuk mengharungi Liga Malaysia 2022 ialah Casagrande, Endrick Dos Santos, Rafael Vitor dan Christian Rontini.


Terbuka Denmark: Zii Jia Bertemu Pemain Belanda, Liew Daren Menentang Tzu Wei Di Pusingan 32

Lawan bagi saingan Terbuka Denmark 2022 – Jelajah Dunia Super 750 BWF – telah diketahui setelah berlangsungnya majlis undian, semalam.

Bagi kategori perseorangan lelaki, seramai dua orang pemain bebas (independent) negara yang menyertai kejohanan yang bermula 18 Oktober nanti iaitu Lee Zii Jia dan Liew Daren.

Berdasarkan hasil undian, Zii Jia yang diletakkan sebagai pilihan keempat akan bertemu pemain No.1 Belanda, Mark Caljouw di Pusingan 32.

Jika dilihat kepada rekod pertembungan, Zii Jia pernah menentang pemain yang berada di ranking ke-25 dunia ini sebanyak empat kali. Dan keempat-empat pertemuan itu berpihak kepada Zii Jia.

Sementara itu, Daren yang juga merupakan jurulatih dan rakan sepelatih Zii Jia akan turun menentang pemain Taiwan, Wang Tzu Wei di pusingan yang sama.

Rekod pertembungan antara Daren dan Tzu Wei seimbang dengan kedua-duanya pernah merekodkan dua kemenangan masing-masing daripada empat pertemuan. Namun begitu, kali terakhir kedua-dua pemain ini berentap di pentas antarabangsa adalah dalam kejohanan Cabaran Antarabangsa Vietnam 2016.


APG 2023: Malaysia Lepasi Sasaran, Bawa Pulang 50 Emas

Kontinjen Malaysia menampilkan prestasi cemerlang dalam temasya Sukan Para ASEAN 2023 di Kemboja selepas membawa pulang 50 emas ke tanah air dan melepasi sasaran 33 emas yang ditetapkan.

Lebih menarik, pencapaian itu dilakar tanpa kehadiran jaguh dunia seperti Mohd Ridzuan Puzi, Datuk Abdul Latif Romly (olahraga) dan Cheah Liek Hou (badminton) sekaligus memberikan satu petanda positif buat sukan para negara.

Dalam temasya yang telah berlangsung selama tujuh hari, 50 emas yang dipungut kontinjen kebangsaan itu meletakkan negara di tangga keempat dalam carta kutipan pingat keseluruhan.

Juara temasya edisi kali ini ialah Indonesia yang berjaya membolot 159 emas, diikuti tempat kedua menjadi milik Thailand yang turut melepasi angka 100 iaitu sebanyak 126 emas berjaya dipungut dan tempat ketiga menjadi milik Vietnam dengan 66 emas.

Seramai 144 wakil negara t elah bertanding dalam 13 sukan yang terbahagi kepada 153 acara. Malaysia berjaya menggondol 50 emas, 38 perak dan 35 gangsa dengan jumlah keseluruhan 123 pingat diraih pada edisi kali ini.

Acara renang dan olahraga terus menjadi ‘lubuk’ emas buat kontinjen negara selepas atlet kedua-dua sukan tersebut menyumbang 26 dan 14 pingat emas masing-masing buat Malaysia.

Pada edisi lalu, Malaysia berjaya mengutip 36 emas daripada 73 wakil negara yang dihantar ke Solo; jumlah terkecil pernah dicatatkan kontinjen Malaysia sejak 2001.

Featured Image: Paralympic Council Malaysia


Ahli Politik: PRU15 Kacau ‘Demam’ Piala Dunia 2022 Qatar

“Pilihan Raya Umum Ke-15 (PRU15) akan diingati oleh orang ramai sebagai pengacau kepada ‘demam’ Piala Dunia,” kata ahli politik yang merupakan Ahli Dewan Undangan Negeri (ADUN) Sungai Pelek, YB Ronnie Liu Tian Khiew.

Kejohanan bola sepak yang menghimpunkan 32 pasukan terbarik dunia dan diadakan setiap empat tahun sekali itu akan kembali menemui peminat bermula 20 November hingga 18 Disember kelak.

Bagi peminat bola sepak di seluruh dunia termasuk Malaysia, ianya merupakan kejohanan yang cukup dinantikan lebih-lebih lagi edisi kali ke-22 ini akan berlangsung buat pertama kali di bumi Arab iaitu Qatar.

“Dan sekarang, orang ramai terpaksa menghadapi pilihan raya umum.” jelasnya lagi menerusi kenyataan media yang disiarkan di laman sosialnya.

Semalam, Perdana Menteri, YAB Dato’ Sri Ismail Sabri Yaakob mengumumkan pembubaran Parlimen sekaligus memerlukan sebuah pilihan raya umum diadakan dalam tempoh 60 hari.

Memandangkan Parlimen dibubarkan pada 10 Oktober, PRU15 perlu diadakan selewat-lewatnya pada 9 Disember pada tahun ini – ketika saingan Piala Dunia sedang berlangsung.

Namun begitu, tarikh bagi PRU15 termasuk tarikh pengundian awal, tarikh penamaan calon serta tempoh berkempen belum diumumkan lagi oleh Suruhanjaya Pilihan Raya (SPR) – badan yang bertanggungjawab menyelia, mengelola dan menguruskan urusan pilhan raya di Malaysia.

Featured Image: FIFA World Cup


Biarpun Kandas Awal, Joo Ven Bersyukur Beraksi Di Malaysia Masters 2023

Perseorangan lelaki bebas (indpendent) negara, Soong Joo Ven tetap bersyukur dapat beraksi dalam saingan Malaysia Masters 2023 biarpun tewas di tangan perseorangan lelaki Korea Selatan, Jeon Hyeok-jin dalam aksi pusingan 16 peringkat kelayakan, hari ini.

Jelas Joo Ven yang kini menghuni ranking ke-71 dunia menjelaskan kecederaan yang dialaminya sejak sirkit eropah yang lalu sedikit sebanyak menjejaskan persiapannya untuk terus beraksi pada masa akan datang.

“Saya masih bangga dan gembira sebab boleh beraksi lagi di Malaysia Masters. Sebelum ini, saya pun tak pasti lagi saya boleh bermain akibat kecederaan yang dialami sejak Sirkit Eropah.”

PERODUA Malaysia Masters 2023 presented by DAIHATSUMS – Qual. R1621 21 🇰🇷JEON Hyeok Jin🥇

8 18 🇲🇾SOONG Joo Ven

— BWFScore (@BWFScore) May 23, 2023

“Selepas ini, saya akan bincang dengan jurulatih tentang perancangan akan datang. Selepas itu, baru kita tahulah,” ujar Joo Ven ketika ditemui selepas perlawanannya menentang Jeon Hyeok-jin.

Dalam pertarungan tersebut, Joo Ven tewas di tangan Hyeok-jin secara “straight set” dengan skor 21-8 dan 21-18 dalam tempoh 39 minit perlawanan berlangsung.

Untuk makluman, ini merupakan kemunculan semula Joo Ven dalam kejohanan antarabangsa selepas pulang daripada eropah. Kali terakhir pemain itu beraksi adalah pada kejohanan Orleans Masters yang berlangsung awal April lalu.

Pada kejohanan tersebut, pemain berusia 28 tahun itu telah menarik diri akibat kecederaan dalam aksi pusingan 32 menentang perseorangan lelaki dari Israel, Misha Zilberman yang berakhir dengan skor 20-22 dan 5-3.


‘Malaysia Berjaya’ Hiasi Jersi Baharu Home & Away Cardiff City

Kelab yang bersaing dalam kancah Liga Kejuaraan England, Cardiff City telah melancarkan jersi Home dan Away baharu untuk mengharungi saingan musim 2020/21, semalam.

Seperti kebiasaan jersi tersebut hadir dengan warna tradisi mereka iaitu biru untuk jersi Home. Manakala untuk jersi Away pula hadir dengan warna dash green.

Dan perkara yang paling menarik mengenai rekaan jersi baharu skuad The Bluebirds adalah ruangan penaja di bahagian hadapan jersi dimuatkan dengan perkataan ‘Malaysia Berjaya’.

“Sejak 2011, saya berbesar hati dapat membantu mempromosikan negara saya melalui muka hadapan jersi kita.”

“Untuk musim 2020/21, muka hadapan jersi kita akan dihiasi ‘Malaysia Berjaya’, merujuk kepada negara, sudah semestinya, tetapi juga (merujuk) kepada Berjaya Corporation yang diasaskan pada tahun 1984 dan sentiasa merentasi sempadan global sehingga hari ini.”

It's here! 💙➡  https://t.co/h1o9HNjuIC#CityAsOne pic.twitter.com/IOz8l2mdsJ

“Saya sangat berbangga dengan negara saya dan Berjaya Corporation; Berjaya bermaksud kejayaan di dalam bahasa melayu dan perkara itu saya menjadi harapan besar kepada Neil Harris dan pemain-pemain kita dalam kempen akan datang.”

“Berjaya Malaysia: kejayaan untuk Malaysia dan Cardiff City.” kata pemilik kelab, Tan Sri Vincet Tan dalam satu kenyataan rasmi.

Dalam pelancaran yang sama, Cardiff City turut memaklumkan jersi Away – warna jingga dengan belang biru – pada musim lepas akan didaftarkan sebagai jersi ketiga untuk saingan musim ini.

Jersi Home dan Away variasi replika keluaran Adidas ini sudah dibuka untuk pra-tempahan penyokong-penyokong di sana.

Untuk makluman, musim-musim sebelum ini ruangan penaja utama Cardiff City itu dihiasi dengan perkataan ‘Visit Malaysia’.


Final Piala AFC: KL City vs Al-Seeb Berlangsung Di Stadium Nasional Bukit Jalil

Kuala Lumpur City FC (KL City) tidak dapat beraksi di laman sendiri apabila bertemu kelab Oman, Al-Seeb dalam perlawanan akhir Piala AFC pada 22 Oktober kelak.

Sebaliknya kedua-dua pasukan akan turun berentap bagi merebut gelaran juara Piala AFC musim ini di gelanggang berkapasiti sekitar 87,000 tempat duduk iaitu Stadium Nasional Bukit Jalil (SNBJ).

Perkara tersebut disahkan oleh pengendali KL City, Bojan Hodak dengan alasan ianya terpaksa dibuat atas faktor penganjur mahu menggunakan video assistant referee (VAR) serta ketetapan untuk mempunyai tahap kecerahan 1800 lux di dalam stadium.

“Ya, kerana mereka perlu menggunakan VAR (dan) perlu mempunyai 1800 lux untuk kecerahan yang mana stadium ini (Stadium Cheras) tidak miliki, (perubahan) ini disebabkan isu teknikal.

“Kesemua pemain dan (barisan) kejurulatihan mahu bermain di Cheras, kerana kami sudah biasa dengan stadium ini, tetapi disebabkan isu teknikal kami tak dapat bermain di Cheras.” katanya dalam sidang media selepas perlawanan menentang Terengganu FC, malam tadi.

Untuk makluman semua, skuad ibu kota berhasil menempah kemaraan ke perlawanan akhir saingan divisyen kedua peringkat asia ini setelah berjaya menumpaskan kelab Uzbekistan, Sogdiana Jizzakh menerusi penentuan sepakan penalti dalam perlawanan akhir antara zon pada pertengahan minggu lalu.

Sementara itu, lawannya pula, Al-Seeb mara apabila mengetepikan cabaran kelab Bahrain, Al-Riffa dengan keputusan 4-0 dalam perlawanan akhir peringkat zon barat.

Featured Image: Perbadanan Stadium Malaysia


Ranking BWF: Justin, Letshanaa Hampiri Kelompok 80 Terbaik Dunia

Perseorangan lelaki dan wanita muda negara, Justin Hoh dan Karupathevan Letshanaa menghampiri kelompok 80 pemain terbaik dunia dalam kategori masing-masing selepas menjuarai Cabaran Antarabangsa 2023.

Kejuaraan yang dirangkul ketika beraksi dalam kejohanan yang berlangsung di negara Afrika terbabit telah memberikan kedua-dua pemain ini sebanyak 4,000 pungutan mata masing-masing.

Hasil kemaskini ranking dunia oleh Persekutuan Badminton Dunia (BWF) pada hari ini, pemain berusia 18 dan 19 tahun masing-masing ini menghuni kedudukan ke-84 dunia bagi minggu kesembilan tahun 2023.

Justin menghuni ranking terbabit selepas pungutan 4,000 mata itu membolehkannya melangkau sebanyak 27 anak tangga berbanding kedudukannya pada minggu lalu. Sebagai rekod, minggu lalu Justin menghuni tangga ke-111 dunia selepas

Manakala bagi Letshanaa pula, pungutan mata yang sama melonjakkannya sebanyak 28 anak tangga berbanding minggu lalu dimana bekas pemain bebas (independent) ini berada di tangga ke-112 dunia.

Lonjakan ini turut mengukuhkan lagi kedudukannya sebagai perseorangan wanita No.3 negara selepas Goh Jin Wei (ranking ke-31) dan Kisona Selvaduray (ranking ke-48).

Featured Image: Badminton Association of Malaysia


Pas Siaran Langsung RM25 Undang Reaksi Yang Pelbagai Kalangan Peminat TRW

Pelbagai reaksi yang diberikan oleh para peminat TRW Kelantan FC apabila pihak kelab mengumumkan harga pas untuk menonton siaran langsung melibatkan pasukan tersebut menentang Terengganu FC II dan Melaka United FC dalam aksi perlawanan persahabatan bernilai RM25 untuk setiap perlawanan.

Pengumuman harga tersebut dibuat menerusi hantaran di laman sosial meraka pada hari ini. Difahamkan, separuh daripada harga Pas Eksklusif Menonton Sambil Beramal itu akan disumbangkan ke Tabung Bantuan Covid-19 sekaligus memberikan peluang kepada para penyokong untuk menyaksikan perlawanan sambil menambah saham akhirat.

Hasil tinjauan di laman sosial rasmi milik pasukan berpangkalan di Kota Bharu tersebut, sebahagian peminat tiada masalah untuk mengeluarkan duit poket mereka lebih-lebih lagi dapat menonton untuk seisi keluarga.

“RM25 boleh tengok (untuk) sekeluarga. Murah sangat tu.” tulis Bikri Muhammad Yusof di ruangan komen.

“Saya rasa harga RM25 tu amat berbaloi, Boleh tengok sekeluarga (dengan) bayar RM25. Dapat juga membantu pengurusan dan dapat juga menderma. Tetapi kalau tengok sorang-sorang akan terasa (sedikit) mahal,” tambah Hairul Misnan pula.

Manakala sebahagian penyokong pula merasakan ianya satu harga yang agak mahal ditambah pula dengan keadaan ekonomi majoriti dikala pandemik Covid-19 ini turut mencengkam orang ramai.

“Buat RM10 jah. (Lebih) ramai boleh tengok (siaran langsung).” tulis Mohd Afif Mohd Sukri.

“Buatlah pakej lain yang lebih mesra ekonomi. Bukan tak nak menyumbang (tetapi) harap admin faham.” tulis Wan Nas pula.

Sementara itu, beberapa penyokong mengharapkan nilai RM25 yang dikeluarkan untuk membeli pas pay-per-view (PPV) berbaloi dan dapat disajikan dengan siaran langsung yang berkualiti.

Sebilangan kecil pula membandingkan harga RM25 tersebut dengan harga PPV berjumlah RM2.99 yang dijual oleh pihak Astro untuk perlawanan persahabatan di antara Selangor FC menentang KL United FC pada hujung minggu ini.

Sebagai tambahan, bagi peminat pasukan Terengganu FC II dan Melaka United FC yang mahu menonton siaran perlawanan persahabatan pramusim ini, anda juga perlu membeli pas ini daripada pasukan TRW Kelantan FC sebelum dimasukkan kedalam FB Group khas iaitu TRWtv.

Untuk makluman, skuad kendalian Marco Ragini dijadualkan menentang Terengganu FC II pada jam 4.45 petang esok, di Stadium Sultan Ismail Nasiruddin Shah, Kuala Terengganu.

Ia merupakan aksi perlawanan persahabatan pertama yang akan dihadapi oleh TRW Kelantan FC sebagai persiapan untuk mengharumgi saingan Liga Premier 2021 yang akan bermula pada awal mac kelak.

Selain daripada perlawanan ini, Kelantan FC turut dijadualkan bertemu skuad Liga Super, Melaka United FC kendalian Zainal Abidin Hassan dalam satu lagi siri perlawanan persahabatan di Stadium Hang Jebat pada ahad nanti.

Featured Image: TRW Kelantan FC


Penjaga Gol Negeri Sembilan Terkilan & Berharap Pasukan Kembali Sihat

Penjaga gol Negeri Sembilan FC, Damien Lim Chien Kai enggan toleh ke belakang selepas pasukannya tidak lagi akan beraksi dalam baki saingan Piala Malaysia susulan kes positif Covid-19 dan mengambil iktibar atas apa yang telah berlaku.

Terdahulu, seramai 20 orang pemain dan empat pegawai Negeri Sembilan disahkan positif wabak Covid-19 menyaksikan skuad kendalian K. Devan itu terpaksa mengucapkan selamat tinggal kepada saingan berprestij ini dan hanya sempat beraksi dua perlawanan sahaja dalam Kumpulan C.

Penjaga gol berusia 24 tahun ini mengakui terkilan atas apa yang telah menimpa pasukan namun menganggap nasi sudah menjadi bubur dan tiada guna untuk terus meratapi situasi tersebut kerana apa yang lebih penting sekarang adalah untuk kembali sihat seperti biasa.

Meskipun ini adalah penampilan pertama Damien beraksi dalam kesebelasan utama di pentas Piala Malaysia, dia tetap bersyukur apabila berpeluang untuk turun beraksi dalam dua perlawanan awal dan kini ingin terus pandang ke hadapan bagi bersedia menghadapi Liga Malaysia musim 2022.

“Saya sebenarnya masih terasa lagi apabila dapat tahu kami semua positif Covid-19, tetapi inilah kehidupan yang perlu ditempuh dan kami kena redha kerana yang penting sekarang adalah pasukan kena kembali sihat.

“Sebelum ini, saya memang demam selepas dah tahu positif, cuma sekarang hanya batuk sahaja dan deria rasa ada sedikit hilang kalau nak dibandingkan masa awal-awal hari itu, tetapi semuanya sudah bertambah baik.

“Semestinya saya akan ingat apa yang telah berlaku ini sebab rasanya kalau bukan pasal kami positif Covid-19, impian untuk ke suku akhir itu mesti ada dan saya percaya kita sebenarnya mampu untuk teruskan perjuangan ini, tetapi hidup kena diteruskan dan kena terus kuat untuk bersedia musim depan pula”, katanya.

Negeri Sembilan sebelum ini menang ke atas Kelantan United dan tewas kepada Melaka United untuk berada di tangga ketiga Kumpulan C dengan tiga mata.

Meskipun tidak lagi akan beraksi, Damien tetap akan menyokong perjuangan pasukan-pasukan lain dalam baki saingan Piala Malaysia sebaik sahaja sembuh sepenuhnya.

“Mesti la saya akan saksikan semua perlawanan selepas ini untuk sokong pasukan-pasukan lain walaupun hakikatnya rasa ketinggalan kerana sepatutnya Negeri Sembilan juga turut beraksi, tetapi nak buat macam mana selepas kena ucapkan selamat tinggal lebih awal.

“Apa-apa pun saya akan berikan sokongan penuh kepada pasukan lain yang tetap akan beraksi dan dalam masa sama dapat belajar sedikit sebanyak daripada perlawanan mereka untuk kami bersedia bagi musim depan pula”, tambahnya.

Negeri Sembilan telah menjalani kuarantin yang bermula 18 Oktober sehingga 27 Oktober dan telah memutuskan untuk tidak meneruskan perlawanan dalam peringkat kumpulan.

Featured Image: Negeri Sembilan Football Club


Indonesia Masters: Aaron-Wooi Yik Bakal Menentang Pemenang Olimpik 2020 di Suku Akhir

Pasangan beregu lelaki utama negara, Aaron Chia dan Soh Wooi Yik bakal turun menentang pemenang pingat emas Sukan Olimpik Tokyo 2020, Lee Yang dan Wang Chi Lin di peringkat suku akhir Indonesia Masters pada hari esok.

Aaron-Wooi Yik menempah tiket ke peringkat suku akhir setelah berjaya menundukkan pasangan beregu Indonesia, Panjer Dadiara dan Bryan Elohim secara ‘straight set’ dengan keputusan 21-12 dan 21-8.

Sementara itu, Lee Yang-Chi Lin pula mara ke peringkat yang sama setelah menumpaskan beregu senegaranya, Lu Ching Yao dan Yang Po Han dengan skor 21-13 dan 21-16.

Berdasarkan rekod pertemuan, Aaron-Wooi Yik yang merupakan pemenang pingat gangsa Olimpik 2020 belum pernah mencatatkan kemenangan ke atas pasangan Chinese Taipei dalam tiga pertemuan mereka setakat ini.

Untuk makluman semua, kedua-dua pasangan ini bertemu dalam kejohanan Gwangju Korea Masters 2019, BWF World Tour Finals 2019 dan Thailand Open 2021.

Featured Image: Badminton Photo & Olympics


Faisal, Safawi, Brendan & Dion Dilantik Selaku Kapten Harimau Malaya

Seramai empat kapten dinamakan oleh ketua jurulatih skuad kebangsaan, Kim Pan-gon pada kem latihan pusat menjelang saingan Piala AFF 2022.

Perkembangan mengenai penamaan empat kapten buat skuad Harimau Malaya oleh Pan-gon ini dimaklumkan oleh Persatuan Bola Sepak Malaysia (FAM) menerusi pelbagai platform media sosialnya, pada hari ini.

Berdasarkan makluman itu, dua daripada empat kapten tersebut merupakan nama baharu iaitu Brendan Gan dan Faisal Halim.

Ketua jurulatih kebangsaan, Kim Pan Gon telah melantik Brendan Gan dan Faisal Halim untuk bersama-sama Dion Cools dan Safawi Rasid sebagai kapten skuad Harimau Malaya bagi kem latihan pusat kali ini sebagai persiapan menghadapi Piala Mitsubishi Electric AFF 2022. pic.twitter.com/sBKpWZwqQI

— FA Malaysia (@FAM_Malaysia) November 30, 2022

Difahamkan, dua pemain ini dipilih bagi menggantikan salah seorang kapten merangkap penyerang yang tidak tersenarai pada kem latihan kali ini, Syafiq Ahmad.

Sementara itu, Dion Cools dan Safawi Rasid yang merupakan kapten pada kejohanan King’s Cup di Chiang Mai, Thailand pada September lalu dikekalkan selaku kapten oleh Pan-gon pada kem latihan kali ini.

Untuk makluman semua, kem latihan ini bermula sejak semalam, 29 November.

Sebelum turun beraksi di kejohanan Piala AFF pada kali ini, skuad Harimau Malaya akan mengharungi dua perlawanan antarabangsa yang berfungsi sebagai aksi pemanas badan bertemu Kemboja dan Maldives pada 9 dan 14 Disember kelak.


KL City Destinasi Kipre Di Tahun Ketujuhnya Dalam Liga Malaysia

Pasukan yang berpangkalan di ibu kota merangkap finalis Piala AFC musim lalu, Kuala Lumpur City FC (KL City) menjadi destinasi buat Tchetche Kipre untuk meneruskan kariernya buat tahun ketujuh dalam saingan Liga Malaysia.

Penyertaan penyerang berasal dari Ivory Coast yang berusia 35 tahun itu bersama KL City hadir apabila pasukan berkenaan mengumumkannya secara rasmi menerusi satu video berdurasi 46 di pelbagai platform laman sosialnya, semalam.

Bagaimanapun, skuad bimbingan Bojan Hodak itu tidak mendedahkan kepada umum sebarang perincian mengenai kontrak Kipre dalam pengumuman terbabit.

He does not need any introduction — oozing ✨elegance✨

Welcome to the Capital, Tchetche Kipre! 🔴⚪

City Boys and Gals, are you ready for his action? 🤩#KLCityFC #KLPride #SampaiMatiKualaLumpur pic.twitter.com/zTzlOCAABZ

— Kuala Lumpur City Football Club (@KLCityFootball) January 5, 2023

KL City menyambar khidmat Tchetche selepas kelabnya sebelum ini, Terengganu FC bertindak tidak mengekalkan khidmatnya untuk digunakan pada saingan tahun ini biarpun muncul antara peledak terbaik dalam saingan Liga Super musim lalu dengan rekod 13 gol.

Jumlah jaringan itu setaraf dengan penyerang Johor Darul Ta’zim (JDT), Fernando Forestieri dan Kedah Darul Aman FC, Ronald Ngah Wanja. Selain itu, Kipre turut menjaringkan 3 gol dalam saingan Piala FA dan Piala Malaysia masing-masing.

Untuk makluman semua, Kipre mula beraksi dalam saingan Liga Malaysia pada pertengahan musim 2017 dengan menyertai Terengganu. Selepas dua musim dan setengah bersama pasukan berpangkalan di pantai timur itu, Kipre berhijrah ke utara semenanjung tanah air dengan menyertai Kedah Darul Aman pada tahun 2020 dan 2021.

Kemudiannya, Kipre kembali beraksi semula bersama Terengganu pada tahun 2022.


Pemenang Kasut Emas 2019, Fernando Rodriguez Sertai Pendatang Baharu Liga 1 Indonesia

Penyerang import yang meraih memenangi trofi Kasut Emas di Anugerah Bola Sepak Kebangsaan 2019 (ABK19), Fernando Rodriguez tidak lagi beraksi dalam kancah Liga Malaysia.

Ini selepas penyerang kelahiran Sepanyol berusia 35 tahun itu berhijrah ke negara jiran tetangga, Indonesia dan menyertai pasukan pendatang baharu saingan Liga 1 iaitu Persis Solo.

Rodriguez yang merangkul trofi kasut emas selepas menjaringkan 21 gol secara keseluruhan bersama Kedah pada tahun 2019 diumumkan menyertai Persis Solo secara rasmi pada Jumaat lalu.

Say hello to Laskar Sambernyawa’s new Bomber Man! 🔴

𝗕𝗶𝗲𝗻𝘃𝗲𝗻𝗶𝗱𝗼, 𝗙𝗲𝗿𝗻𝗮𝗻𝗱𝗼 𝗥𝗼𝗱𝗿í𝗴𝘂𝗲𝘇! 💣💥#RodriguezIsRed#LaskarSambernyawa pic.twitter.com/bqkquYPE2j

— PERSIS (@persisofficial) August 5, 2022

Kelab berjulukan Laskar Sambernyawa mengumumkan kemasukan Rodriguez sehari sebelum jendela perpindahan saingan bola sepak Indonesia ditutup – 4 Ogos.

Untuk pengetahuan semua, ini merupakan kedatangan kedua Rodriguez dalam kancah bola sepak Indonesia.  Pada tahun 2018, dia pernah bersama Mitra Kukar yang juga beraksi dalam saingan Liga 1.

Kelab terakhirnya di Malaysia, Johor Darul Ta’zim (JDT) turut merakamkan ucapan selamat maju jaya dan terima kasih atas khidmat yang bersama skuad Harimau Selatan pada hari yang sama.

Sebagai rekod, selepas cemerlang bersama Kedah pada tahun 2019, khidmat Rodriguez diikat oleh JDT bermula tahun 2020. Namun begitu, kelibatnya lebih banyak digunakan bersama skuad simpanan, JDT II dalam saingan Liga Premier.

Pada musim 2021, Rodriguez turut merangkul satu lagi anugerah iaitu Penjaring Terbanyak Liga Premier 2021 selepas menjaringkan 16 gol.

Featured Image: Malaysian Football League


Laluan Berliku Sebelum Meraih Kontrak Bersama UITM FC (Bahagian 1)

Tidak pernah menyertai sebarang akademi, sekolah sukan mahupun pasukan pelapis seperti skuad Piala Belia, Wan Khairil Azwa Wan Jusoh cukup bertuah apabila berpeluang menjadi pemain bola sepak profesional selama hampir dua musim bersama UITM FC.

Sejak di bangku persekolahan lagi, Azwa kelahiran Dungun, Terengganu seringkali dipilih mewakili sekolahnya untuk bersaing di kejohanan bola sepak peringkat daerah.

Kemuncaknya ketika di zaman sekolah menengah, Azwa menjadi tonggak penyerang dan memainkan peranan penting dalam membawa sekolahnya menjuarai saingan peringkat daerah untuk kategori bawah 15 tahun (2006) dan bawah 17 tahun (2008).

Bagaimanapun, dek kerana kekurangan daripada segi fizikalnya (bertubuh kecil dan rendah), Azwa acap kali dinafikan peluang untuk menyertai kem latihan bagi mewakili daerahnya untuk bersaing di pertandingan peringkat negeri.

Semasa menuntut dalam jurusan sains sukan peringkat sarjana muda di UiTM Shah Alam, kelibat dan bakat Azwa sebagai penyerang mula mencuri tumpuan seorang jurulatih ketika bermain mewakili fakultinya beraksi di dalam saingan Piala Timbalan Naib Canselor (TNC).

Jurulatih yang melihat Azwa bermain tersebut telah memanggilnya mewakili UiTM Shah Alam untuk beraksi di Karnival Sukan Mahasiswa (KARISMA) 2014 di Melaka.

Ia menjadi detik manis dalam hidup Azwa dan rakan sepasukannya apabila berjaya membawa UiTM Shah Alam mara ke saingan separuh akhir. Bagaimanapun mereka terpaksa akur tumpas kepada UiTM Puncak Alam di saingan separuh akhir.

Selain daripada mendapat peluang pertama mewakili universitinya bermain dalam temasya KARISMA, pada tahun yang sama, Azwa turut mendapat peluang mewakili Majlis Sukan Universiti Malaysia (MASUM) untuk beraksi dalam saingan Piala Emas Raja-Raja (PERR) 2014.

Pasukan ini menggabungkan para pelajar daripada UiTM dan Universiti Kebangsaan Malaysia (UKM). Antara rakan sepasukannya ialah Asnan Ahmad (kini bersama Terengganu FC), Faiz Hanif (pemain UKM FC) dan Faridzuean Kamarudin (penjaga gol Kelantan FA).

Bagaimanapun, penyertaannya bersama pasukan MASUM hanya di peringkat kumpulan sahaja dan terpaksa pulang awal daripada saingan tersebut.

Sepanjang 2015 pula, Azwa mencapai satu lagi peningkatan apabila berjaya menembusi skuad UiTM FC yang bersaing dalam kancah Liga Institut Pengajian Tinggi (IPT) Divisyen 1.

Dia menjadi tonggak utama bersama skuad tersebut dan antara kejayaan manis adalah menjadi penjaring kedua terbanyak pasukan, menamatkan saingan liga selaku naib juara dan menjuarai Piala Kementerian Pengajian Tinggi (KPT).

Selepas menjalani musim yang cemerlang dalam saingan Liga IPT, Azwa mendapat pelawaan untuk menyertai pemilihan skuad UITM FC yang akan bersaing dalam kancah Liga Premier 2016 pada penghujung tahun 2015.

Ketika itu, skuad UiTM FC dibimbing oleh Coach Raja Isa dan mereka bercadang untuk menggunakan pemain-pemain muda yang baharu.

Kali ini, takdir memihak kepada Azwa. Walaupun menjadi nama terakhir yang dipilih untuk menyertai skuad The Lions namun Azwa berjaya mencapai cita-citanya untuk bergelar pemain profesional dalam hidupnya.

Bukan senang untuk tampil buat kali pertama dalam saingan Liga Premier. Azwa perlu menanti sehingga ke perlawanan kesembilan liga untuk melakukan debutnya. Ketika itu, dia dimasukkan sebagai pemain gantian menentang PKNS FC.

Rezekinya untuk bermula dalam kesebelasan utama pula hanya tiba ketika menentang Negeri Sembilan iaitu pada perlawanan kesebelas liga dan menjadi perlawanan terakhir untuk ‘first leg’ Liga Premier 2016.

Memasuki ‘pusingan kedua’ Liga Premier, kali ini Azwa turun menentang Negeri Sembilan di Stadium Paroi, penyerang kelahiran Dungun ini mencipta kejutan dengan menyumbat dua gol buat UITM FC. Lebih manis, dua gol tersebut merupakan jaringan pertama yang disumbangkan oleh kalangan pemain tempatan skuad UITM FC di musim tersebut.

Selepas daripada perlawanan tersebut, liga dihentikan seketika kerana menjelmanya bulan ramadan. Sayang sekali, apabila liga kembali bersambung, Azwa telah hilang momentum dan dia sudah tidak dapat merebut tempat dalam kesebelasan utama.

Lebih tragis, keputusan semasa pasukan  yang terumbang-ambing telah menyebabkan Coach Raja Isa dipecat. Mujurlah UITM FC terselamat daripada dihumban ke saingan Piala FAM walaupun dalam keadaan cukup bergelut.

Ikuti sambungan Azwa yang mula hilang momentum dan motivasi diri seterusnya membuat keputusan drastik untuk menamatkan kontrak di pautan di bawah;

Baca: Disangka Mudah Dapat Kerja Setelah Tamat Kontrak.. Rupanya Terpaksa Menganggur (Bahagian 2)


Ranking BWF: Tang Jie-Ee Wei Hampiri ‘Top 15’ Dunia Selepas Enam Bulan

Gandingan campuran negara, Chen Tang Jie dan Ee Wei yang mara ke separuh akhir Terbuka Singapura 2023 kini menghampiri kedudukan 15 terbaik dunia selepas enam bulan bergandingan bersama.

Kemaskini terbaru Persekutuan Badminton Dunia (BWF) pada hari ini menyaksikan kedudukan Tang Jie-Ee Wei meningkat sebanyak empat anak tangga berbanding minggu lalu.

Ianya sekaligus meletakkan pasangan juara Orleans Master 2023 itu di kedudukan ke-17 dunia hasil memungut 51,738 mata.

Secara langsungnya, kedudukan itu meletakkan mereka menjadi beregu campuran No.2 negara selepas berjaya memintas satu lagi gandingan tanah air, Tan Kian Meng dan Lai Pei Jing yang jatuh ke tangga ke-18 dunia.

Selain itu, ini juga merupakan ranking terbaik buat Tang Jie-Ee Wei sepanjang mereka bersama selepas kali menyertai kelompok 20 terbaik dunia buat julung kalinya pada 22 Mei.

Pada minggu lalu, pasangan yang mula digandingkan sejak Disember 2022 hampir-hampir mara ke pentas akhir buat kali ketiga tahun 2023 namun tewas kepada pasangan Jepun, Yuta Watanabe dan Arisa Higashino di peringkat separuh akhir Terbuka Singapura.

Dalam pada itu, Goh Soon Huat dan Shevon Jemie Lai kekal di tangga kelapan dunia manakala Chan Peng Soon dan Cheah Yee See turun dua anak tangga sekaligus berada di kedudukan ke-33 dunia.

Featured Image: Badminton Thailand | Thailand Open 2023


FIFA Perkenalkan Logo Rasmi Piala Dunia 2026 Serta Slogan – “WE ARE 26”

Berbaki sekitar 1,120 hari sahaja lagi sebelum bermulanya saingan Piala Dunia 2026, penganjur, Persekutuan Persatuan Bola Sepak Antarabangsa (FIFA) tampil memperkenalkan logo rasmi kejohanan terbabit, pada hari ini.

Logo rasmi bagi kejohanan bola sepak paling berprestij di dunia edisi ke-23 itu tampil dengan rekaan yang cukup ringkas iaitu melibatkan kombinasi imej trofi Piala Dunia FIFA serta tahun ianya dilangsungkan iaitu 2026.

Difahamkan, pada keesokan hari, FIFA akan mendedahkan logo individu bagi setiap bandar yang menjadi hos kepada penganjuran Piala Dunia kelak. Sebanyak 16 buah bandar telah terpilih dengan 11 daripadanya di Amerika Syarikat, tiga bandar di Mexico dan baki dua lagi di Kanada.

— FIFA World Cup (@FIFAWorldCup) May 18, 2023

Dalam majlis itu juga, FIFA turut melancarkan slogan “WE ARE 26” bagi kejohanan yang akan berlangsung di tiga buah negara iaitu Amerika Syarikat, Kanada dan Mexico itu.

Slogan itu merupakan satu kempen yang memperkasakan orang ramai, tempat dan komuniti yang memainkan peranan penting dalam pelancaran Logo Rasmi Piala Dunia FIFA 2026.

Majlis pelancaran logo baharu itu dilangsung di Los Angeles, Amerika Syarikat. Ianya turut dihadiri legenda bola sepak seperti Ronaldo Nazario dan Youri Djorkaeff serta pemain-pemain wanita, Carli Lloyd, Christen Press, Tobin Heath dan Alexi Lalas.

Featured Image: FIFA World Cup 26 Los Angeles


Penyerang Brazil Guylherme Diikat Kelantan Selama 3 Tahun

Penyerang kelahiran Brazil, Nixon Guylherme Brizolara menjadi milik pasukan Liga Premier, Kelantan FC dengan kontrak selama 3 tahun.

Penyertaan pemain berusia 26 tahun ini bersama skuad The Red Warriors (TRW) ini disahkan menerusi hantaran di pelbagai platform media sosial milik pasukan berpangkalan di pantai timur itu, semalam.

Guylherme menarik minat barisan kejurulatihan Kelantan setelah meletakkan dirinya selaku antara penjaring terbanyak Liga Bangladesh dengan rekod jaringan 12 gol daripada 23 penampilan bersama Chittagong Abahani sepanjang musim 2021.

Dimaklumkan, pemain yang memiliki ketinggian 1.84 meter (m) ini bakal diberikan jersi bernombor 9 bersama skuad Gomo Kelate Gomo. Kehadirannya diharap dapat mempertajamkan lagi bahagian serangan Kelantan yang berhasrat untuk mendapat tiket promosi ke Liga Super 2023.

Difahamkan, Guylherme cukup teruja dengan falsafah yang diterapkan oleh pengurusan kelab. Dia akan tiba di Malaysia dalam masa yang terdekat untuk menjalani latihan di bawah kendalian ketua jurulatih, Rezal Zambery Yahya.

Sebagai rekod, Guylherme mempunyai pengalaman beraksi bersama beberapa pasukan yang beraksi di Liga Portugal seperti Maritimo B, GD Braganca, Alcanena, Candal dan Leca. Selain itu, Guylherme pernah beraksi seketika bersama pasukan Al-Tadamon dalam saingan Liga Kuwait.

Featured Image: TRW Kelantan FC


Ranking BWF: Beregu Lelaki, Aaron-Wooi Yik Duduki Tangga Ke-7 Dunia

Kedudukan pasangan utama beregu badminton lelaki negara, Aaron Chia dan Soh Wooi Yik meningkat satu anak tangga selepas kemaskini terbaru ranking dunia oleh Persekutuan Badminton Dunia (BWF), pada hari ini.

Berdasarkan kemaskini tersebut, selepas menghuni tangga ke-8 dunia sejak awal Ogos lalu, pemenang pingat gangsa pada temasya Sukan Olimpik Tokyo 2020 kini menduduki tangga ke-7 dunia.

Untuk makluman semua, kedudukan ke-7 dunia ini merupakan ranking terbaik yang pernah dicapai oleh Aaron-Wooi Yik dalam karier profesional mereka.

Jelajah Dunia Akhir BWF: Aaron-Wooi Yik Perlukan 2 Kali ‘Quarter-Finalist’ di Indonesia Untuk Layak

Peningkatan tersebut terjadi selepas ranking pasangan beregu China, Li Jun Hui dan Liu Yu Chen yang menghuni tangga ke-4 dunia sebelum ini, dihilangkan oleh BWF.

Sementara itu, kemaskini pada hari ini turut menyaksikan pasangan beregu lelaki negara yang lain turut mencatatkan peningkatan satu anak tangga masing-masing.

Antaranya Goh V Shem-Tan Wee Kiong (ranking ke-13), Ong Yew Sin-Teo Ee Yi (ranking ke-14) dan Goh Sze Fei-Nur Izzuddin (ranking ke-19).

Featured Image: Badminton Photo / Badminton Association of Malaysia


Pendatang baharu, KL United Mampu Buru ‘Top 5’ Liga Super

Pasukan yang baru sahaja dinaikkan pangkat, Kuala Lumpur United Football Club (KL United FC) dilihat mampu memburu kedudukan lima teratas dalam saingan Liga Super 2021 yang dijadualkan bermula pada 5 mac kelak.

Keyakinan itu dizahirkan sendiri oleh seorang peminat tegar skuad ibu kota, Khairul Nizam selepas melihat KL United bakal mengharungi saingan musim ini dengan dibarisi dengan beberapa pemain tempatan ternama seperti Hadin Azman, Safee Sali, Irfan Zakaria, Akram Mahinan serta pemain-pemain import yang berkaliber.

“KL United tak sepatutnya sasarkan semata-mata untuk kekal (dalam saingan Liga Super) sahaja,” katanya kepada Sukanz.

Semalam, KL United yang dibimbing oleh Bojan Hodak turun menentang Sabah FC dalam satu aksi persahabatan pramusim di Stadium Bola Sepak Kuala Lumpur, Cheras.

Aksi yang disiarkan secara langsung menerusi laman sosial itu berkesudahan dengan keputusan 4-1 memihak kepada KL United hasil jaringan Dominique da Sylva, Paulo Josue dan Romel Morales. Manakala, jaringan tunggal pasukan Sabah pula dihasilkan oleh Bobby Gonzales.

Nizam yang mula mengikuti perkembangan pasukan ini dengan rapat sejak 10 tahun yang lalu amat berpuas hati dengan aksi yang ditampilkan KL United walaupun menyedari majoriti pemain belum mencapai tahap kecergasan 100%.Hal ini kerana beliau sedia maklum bahawa para pemain sudah lama tidak beraksi pada perlawanan tahap kompetitif setelah tamatnya saingan bola sepak domestik, pada penghujung tahun lalu.

“(Aspek) keserasian boleh perbaiki lagi apabila berlatih lagi lama bersama-sama. (Bahagian) attacking nampak tajam, defensive boleh kata solid. Tapi ini baru lawan Sabah yang guna seorang player import. Nak tengok macam mana lawan Selangor nanti.” jelasnya ketika mengulas mengenai persembahan KL United.

⚽ What a goal! Paulo Josue menyudahkan backheel assist Dominique Da Sylva!@klunitedfc 3-0 @SabahFCofficial#PlayOn pic.twitter.com/W0nCncFEeB

Dalam perlawanan tersebut, Nizam memilih penyerang Mauritania, Dominique yang menjaringkan satu gol dan mencipta satu ‘assist’ selaku pemain terbaik perlawanan. Menurutnya, kombinasi penyerang tinggi lampai ini bersama kapten pasukan Paulo Josue dilihat amat memukau.

Walaupun pasukannya menampilkan persembahan yang memuaskan secara keseluruhan, Nizam mengharapkan KL United dapat mempertingkatkan aspek overlapping daripada kedua-dua pemain bek kiri dan kanan pasukan.

“Daripada game semalam, saya masih kurang berpuas hati dengan bahagian fullback. Daniel Ting dengan Kamal Azizi nampak macam terlalu defensive. Mausim lepas, Qayyum Marjoni rajin overlap untuk hantar bola. Kalau ada fullback pakar overlap, Hadin dan Indra bolehlah rajin sikit masuk ke dalam.”

“Lagi satu untuk bahagian sayap kanan, KL United kena cuba kuatkan lagi. Indra pemain bagus dan berpengalaman, tapi kalau nak expect dia main full sepanjang musim memang mustahil. Kena cuba letak Azim Rahim di situ kalau tak nak bagi dia jadi second striker. Pemain yang lincah.” jelasnya.

Untuk makluman, ini merupakan perlawanan persahabatan kedua yang diharungi KL United dalam usahanya untuk mempersiapkan pasukan. Perlawanan pertama adalah pada sabtu lalu, menentang skuad Negeri Sembilan FC di mana mereka tewas 0-1 kepada pasukan yang beraksi saingan di Liga Premier tersebut.

Perlawanan persahabatan seterusnya, KL United akan turun menentang Selangor FC kendalian Karsten Neitzel pada hari sabtu ini, di stadium yang sama. Perlawanan ini akan disiarkan secara langsung di Astro.

Featured Image: Khatul Anuar Twitter


Terbuka Jerman: Sze Fei-Izzuddin Mara Ke Final & Bakal Menghadapi Beregu China

Pasangan beregu lelaki, Goh Sze Fei dan Nur Izzuddin muncul satu-satunya wakil negara yang berhasil mara ke pentas akhir saingan Terbuka Jerman 2022.

Ianya selepas beregu yang menghuni ranking ke-17 dunia ini berjaya menumpaskan lawannya, beregu China, He Je Ting dan Zhou Hao Dong secara ‘straight set’ pada perlawanan separuh akhir, sebentar tadi.

Untuk pengetahuan semua, Sze Fei-Izzuddin mengambil masa selama 39 minit untuk menyingkirkan beregu yang menghuni ranking ke-1274 dunia itu dengan keputusan 21-12 dan 21-18.

YONEX GAINWARD German Open 2022MD – Semi final          🇲🇾Sze Fei GOH🏅21 21 🇲🇾Nur IZZUDDIN🏅12 18 🇨🇳Ji Ting HE          🇨🇳Hao Dong ZHOU🕗 in 39 minutes https://t.co/HweUdeNp7Q

Sementara itu, menanti Sze Fei-Izzuddin di pentas akhir saingan Jelajah Dunia Super 300 BWF ini adalah beregu China, Liu Yu Chen dan Ou Xuan Yi.

Mereka mara ke pentas akhir dengan menyingkirkan beregu Denmark, Kim Astrup dan Anders Skraarup Rasmussen yang diletakkan sebagai pilihan kelima untuk menjuarai kejohanan ini di peringkat separuh akhir.

Berdasarkan rekod, belum ada sebarang pertemuan melibatkan Sze Fei-Izzuddin menentang Yu Chen-Xuan Yi di mana-mana pentas antarabangsa setakat ini. Dijangka pertemuan melibatkan kedua-dua beregu ini bakal menyajikan satu pertarungan yang menarik di pentas final nanti.

Featured Image: Badminton Association of Malaysia


England Sudah Tidak Takut-Takut Untuk Berkata Mampu Menjuarai Piala Dunia

Skuad bola sepak kebangsaan England tidak lagi takut-takut untuk berkata mampu menjuarai Piala Dunia pada edisi kali ini. Perkara itu diungkapkan dan dipercayai sendiri oleh penyerang utamanya, Harry Kane.

Menurut pemain berusia 29 tahun itu lagi, perkara ini seumpama satu ketakutan buat anggota skuad England untuk meluahkan kemahuan memenangi Piala Dunia kira-kira sedekad yang lalu.

Namun perkata itu tidak lagi menjadi ketakutan lebih-lebih lagi ketika di bawah bimbingan ketua jurulatih, Gareth Southgate.

Dalam satu temu bual eksklusif bersama Sky Sports berkata, “Kami perlu percaya bahawa kami boleh memenanginya,”

“Saya lihat di England sekitar 10, 15 tahun lalu dan kami seakan-akan takut untuk berkata mahu memenanginya.

“Saya fikir salah satu perubahan besar yang kami lakukan dalam empat atau lima tahun lalu bersama Gareth (Southgate) adalah tidak takut untuk mengatakan (mahu memenanginya).

“Lihat, kami sertai kejohanan ini untuk memenanginya kerana percaya kami mampu. Adalah salah untuk berfikir sebaliknya. Apa gunanya ke Piala Dunia dan tak mempercayai yang kita mampu membawa pulang trofi ke tanah air?

“Sudah tentu ianya akan sukar dan kami perlu bekerja sangat keras, mempunyai sedikit nasib dan banyak perkara yang mendatang untuk mencapainya.

“Tetapi saya fikir penting untuk tidak takut untuk berkata mengenainya, itulah perkara yang akan kita lakukan.” katanya.

Untuk makluman semua, skuad berjulukan The Three Lions ini telah diundi dalam Kumpulan B dan akan membuka kempen dengan menentang Iran diikuti Amerika Syarikat dan Wales.

Walaupun prestasi mereka pada akhir-akhir ini tidak begitu memberangsangkan, Selaku semi-finalis Piala Dunia edisi lalu serta naib juara Euro 2020, England tetap menjadi salah satu pilihan ramai untuk menjuarai kejohanan di berlangsung Qatar ini.

Sebagai rekod, England pernah menjulang trofi Piala Dunia sebanyak sekali sahaja iaitu pada tahun 1966.

Featured Image: England Football Team


Terbuka Taipei: Jin Wei Kandas Di Suku Akhir, Tumpas Kali Ke-4 Di Tangan Saena

Perjalanan perseorangan wanita bebas (independent), Goh Jin Wei dalam kancah Terbuka Taipei 2022 – Jelajah Dunia Super 300 BWF nampaknya menemui titik noktah, hari ini.

Ini selepas pemain yang menghuni ranking ke-60 dunia tumpas kepada pemain Jepun yang berada di tangga ke-35 dunia, Saena Kawakami di peringkat suku akhir, sebentar tadi.

Dalam perlawanan tersebut, Jin Wei tumpas dengan keputusan 9-21, 21-11 dan 16-21 dalam tempoh masa 44 minit permainan yang berlangsung di Gelanggang 1.

YONEX Taipei Open 2022WS – Quarter final21 12 21 🇯🇵Saena KAWAKAMI🏅 9  21 16 🇲🇾Jin Wei GOH

🕗 in 44 minutes https://t.co/PV1axlWd4A

— BWFScore (@BWFScore) July 22, 2022

Sebagai rekod, ini merupakan kali keempat daripada empat pertemuan berturut-turut Jin Wei tumpas kepada pemain berusia 24 tahun ini di pentas antarabangsa.

Tiga kekalahan sebelum ini terhasil dalam saingan Terbuka Taipei 2017, Taipei Masters 2016 dan saingan Remaja Dutch 2015.

Sementara itu, Saena yang meraih tiket kemaraan akan bertemu samada pemain senegaranya, Natsuki Nidaira (ranking ke-59) atau pemain tuan rumah, Lian Ting-Yu (ranking ke-171) di peringkat separuh akhir kelak.

Featured Image: Badminton Association of Malaysia


Djokovic Sah Bertanding Di Sukan Olimpik, Berpeluang Meraih ‘Golden Slam’

Pemain tenis No.1 dunia, Novak Djokovic mengesahkan akan turun beraksi dalam saingan tenis perseorangan lelaki pada temasya Sukan Olimpik Tokyo 2020.

Pengesahan tersebut diumumkan sendiri oleh Djokovic menerusi laman sosialnya awal pagi tadi.

С великим поносом се пакујем за Токио и придружујем нашој репрезентацији у борби за најсјајнија одличја на Олимпијским борилиштима. За мене је игра за Србију увек била посебна радост и мотивација и даћу све од себе да нас све обрадујем! Идемооо 💪🏼

“Saya sangat berbangga untuk mengemaskan beg pakaian untuk ke Tokyo dan menyertai kontinjen kebangsaan untuk bertarung bagi mendapatkan pingat yang paling berkilau di pentas Olimpik,” kata Djokovic menerusi akaun twitter.

Sebelum ini, Djokovic berada dalam situasi 50-50 untuk terbang ke Tokyo bagi menyertai temasya terbesar yang diadakan setiap empat tahun sekali ini.

Ia berikutan kebimbangannya mengenai peningkatan kes jangkitan Covid-19 yang dilaporkan di Jepun.

🃏 @DjokerNole is looking to continue his fine form into #Tokyo2020 after winning three Grand Slams in 2021 🔥The world No.1 won bronze at Beijing 2008 and is looking to add to his collection 👏#UnitedByEmotion | #StrongerTogether | @OKSrbijehttps://t.co/89PTrcXgua

Pengesahan untuk beraksi di pentas Olimpik kali ini membuka peluang buat Djokovic untuk muncul sebagai pemain lelaki pertama memenangi ‘Golden Slam’.

Untuk pengetahuan semua, ‘Golden Slam’ merupakan satu julukan yang diberikan kepada mana-mana pemain tenis yang berjaya memenangi kesemua empat kejohanan Grand Slam bersama pingat emas dalam temasya Sukan Olimpik pada tahun yang sama.

Untuk rekod, pemain tenis kelahiran Serbia ini telah memenangi tiga daripada empat kejohanan Grand Slam pada tahun ini. Tiga kejuaraan tersebut adalah Terbuka Australia, Terbuka Perancis dan Kejohanan Wimbledon baru-baru ini.

Manakala kejohanan Grand Slam yang terakhir ialah Terbuka Amerika Syarikat yang akan berlangsung pada September nanti.

Sebagai rekod, hanya seorang pemain sahaja yang pernah memahat nama sebagai pemenang ‘Golden Slam‘ setakat ini. Beliau adalah pemain tenis wanita kelahiran Jerman, Steffi Graf dan meraihnya pada tahun 1988.